“Na Zumhmi kha va Kenter Hna”—2 Timote 2:2 | Cawn Awk Cauk\n“Ka chimmi bia kha i lak law, midang a cawnpiak kho ve dingmi, na zumhmi hna kha va kenter hna.”—2 TIM. 2:2.\nA fapa nih Pathian biakinn a sak lai ti kha Siangpahrang David nih a hngalh tikah zeitindah a lehrulh?\nKum upa pawl nih mino pawl kha rian tam deuh in an lak khawh nakhnga zeicah an bawmh hna awk a si?\nMino pawl nih kum upa pawl ṭuanmi rian an lak tikah a hmaanmi lungput zeitindah an langhter khawh?\n1, 2. Mi tampi nih an rian he aa tlaiin zeitindah an hmuh?\nMI TAMPI nih an ṭuanmi rian cungah i hngat in a biapimi asiloah a biapi lomi kan si timi ruahnak an ngei. Nunphung cheukhat ah mi pakhatkhat he an i theihhngalh tikah “zei rian dah na ṭuan?” tiah an i hal tawn.\n2 Baibal zongah mi pawl kha an ṭuanmi rian he a langhter tawn hna. Tahchunhnak ah, “ngunkhuai khawltu Matthai,” “saphaw sertu Simon” le “kan dawtmi siibawi Luka” tiah Baibal nih a ti hna. (Matt. 10:3; Lam. 10:6; Kol. 4:14) Jehovah rian ah an hmuhmi dirhmun le tinvo zongin a langhter tawn hna. Siangpahrang David, profet Elijah le lamkaltu Paul kong kha ruathmanh. Mah pa hna nih Jehovah pekmi rian kha an sunsak tuk. Anmah bantukin kannih zong Jehovah rian ah kan hmuhmi tinvo hna kha kan sunsak ve awk a si.\n3. Kum upa pawl nih mino pawl cawnpiak cu zeicah a herh? (A hramthawknak hmanthlak zoh.)\n3 Mi tampi nih kan rian kha kan sunsak i mah kha ṭuan zungzal kan duh. Asinain ngaihchiat awk ngai a simi cu mi pawl cu an hun upat tikah an no lio bantukin an ṭuan kho ti lo. (Pct. 1:4) Mah cu Jehovah miphun hna ca zongah zuamcawhnak a si. Tuchan ah phungchim rian cu a karh thluahmah i Jehovah bupi nih mi tam khawh chung tam sin thawngṭha a phanh nakhnga chanthar thilri pawl kha an hman. Asinain cu bantuk chanthar thilri pawl hman cu upa cheukhat caah a har kho men. (Luka 5:39) An hman thiam hmanhah mino pawl cu upa nakin an thazaang a ṭhawng deuh. (Ptb. 20:29) Cucaah mino pawl nih rian tam deuh in an lak khawh nakhnga upa pawl nih cawnpiak cu aa tlakmi le dawtnak ngeih a si.—Salm 71:18 rel.\n4. Mi cheukhat caah an nawl ngeihnak midang cheuh cu zeicah a har? (“Midang Rian Pek Kan I Harh Khawhnak A Ruang” timi rinli kulh ah zoh.)\n4 An nawl ngeihnak kha mino pawl an cheuh hna tikah a zungzal in cun a fawi lai lo. Cheukhat nih an sunsak tukmi an rian sungh lai kha an phang. Cheukhat cu nawl kan ngei ti lai lo ti le mino pawl nih kanmah tluk in an ṭuan kho lai lo ti kha an phang. A cheu nih midang cawnpiak awkah a caan kan ngei lo tiah an i silhnalh. Mino pawl zong nih rian tam deuh in pek an si lo tikah an lung a sau a hau.\n5. Hi capar ah zei kong dah kan i ruah hna lai?\n5 Mino pawl nih rian tam deuh in an lak khawh nakhnga upa pawl nih bawmh cu zeicah a biapit? Cutin zeitindah an tuah khawh? (2 Tim. 2:2) Mino pawl nih anmah nakin hmuhtonnak a ngei deuhmi kum upa pawl he rian an ṭuanṭi tikah a hmaanmi lungput ngeih le an sinin cawn cu zeicah a herh? Cutin tuah khawh awkah Siangpahrang Divid nih a fapa kha a biapi tukmi rian caah a timhtuah ning kha zohhmanh u sih.\nDavid nih Solomon a Timhtuah\n6. Siangpahrang David nih zeidah tuah a duh? Jehovah nih zeitindah a ti?\n6 David cu kum tampi chung hremnak a tong i hmunkhat hnu hmuhkhat ah aa ṭhial. A hnu i siangpahrang a si tikah siarem tein siangpahrang inn ah khua a sa. Cucaah profet Nathan kha hitin a ti: “Zohhmanh, kei cu sider thing inn chungah ka um i sihmanhsehlaw BAWIPA biakamnak kuang cu puan thlam tangah a um.” David nih Jehovah caah aa dawh tukmi biakinn kha sak a duh. Mah tikah Nathan nih “na lungchung i a ummi paoh cu tuah ko, zeitintiah Pathian cu na sinah a um” tiah a ti. Asinain mah cu Jehovah duhnak a si lo. Cucaah Nathan sinin David kha hitin a ti: “Ka umnak dingah inn ka sakpiak hlah.” Jehovah nih David kha na sinah ka um zungzal lai tiah bia a kamh ko nain biakinn cu a fapa Solomon nih a sak lai ti kha David nih a hngalh. Mah tikah David nih zeitindah a rak lehrulh?—1 Chan. 17:1-4, 8, 11, 12; 29:1.\n7. Jehovah lamhruainak kha David nih zeitindah a rak lehrulh?\n7 David nih Jehovah caah biakinn sak a duh, mah ruangah a ngaih a chia kho men. Asinain Solomon nih a tlangtlak dingmi rian kha a lungthin dihlak in a rak bawmh. Rianṭuantu pawl kha lungtho tein a timhtuahpiak hna. Cun thir, dar, ngun, sui le thing zong a rak khawmh. Biakinn saknak caah aho nih dah minṭha a hmuh lai timi kongah a lungre a thei lo, biakinn sak a dih tikah Solomon biakinn tiah mi nih an hngalh. Solomon kha hitin tha a pek: “Ka fapa, nangmah kongah a chimmi bia bangin BAWIPA na Pathian ca i innsaknak ah cun na hlawhtlin nakhnga BAWIPA cu na sinah um ko seh.”—1 Chan. 22:11, 14-16.\n8. Solomon cu biakinn sak awkah sining a tlinh lai lo tiah zeicah David nih a ruah khawh men? Asinain David nih zeidah a tuah?\n8 1 Chanrelnak 22:5 rel. A biapi tukmi innsaknak rian tlangtlak awkah Solomon cu timhcia a si rih lo tiah David nih a ruah khawh men. Biakinn cu ‘rumra a ummi inn’ a si i mah lio caan ah Solomon cu ‘a ngakchia i zeihmanh a hngal rih lomi’ a si. Asinain Solomon nih mah rian kha a ṭuan khawh nakhnga Jehovah nih a bawmh lai ti kha David nih a hngalh. Cucaah David nih Solomon bawmhnak rian tu ah khan a lungthin a pek i a herhmi thilri pawl kha a khawmhpiak.\nMidang Cawnpiaknak ah i Nuam\nMino unaupa pawl nih rian tam deuh an lakmi kan hmuh tikah kan i lawm (Catlangbu 9 zoh)\n9. Midang rian peknak he aa tlaiin upa pawl nih zeitindah nuamhnak an hmuh khawh? Tahchunhnak pe.\n9 Kum upa pawl nih mino pawl kha an rian an cheuh hna tikah an lung a dongh awk a si lo. Tuchan ah a biapi bikmi rian cu Jehovah rian a si ti kha kan hngalh. Mino pawl nih rian an tawnghtham khawh nakhnga cawnpiaknak nih rian liim awkah a bawmh lai. Mah kong hi ruathmanh. Na ngakchiat lioah na pa nih a mawṭaw a mawnghmi kha a pawngin na rak zoh men ko lai. Na vun upat deuh tikah mawṭaw mawngh ning kha aan chimh. A hnuah laisen na ngeih tikah na pa nih aan cawnpiak bantukin na hun mawngh. Asinain na pa nih ruahnak aan cheuh rih. A caan ah aa changchang in nan mawngh. Asinain na pa a tar tikah nangmah deuh nih na mawngh cang. Mah tikah na pa cu lungṭhat loin a um lai maw? A um lai lo, nangmah nih na mawngh caah aa nuam ko lai. Cu bantukin kum upa pawl cu an cawnpiakmi mino pawl nih bupi chungah rian an lak khawhmi an hmuh tikah an i lawmh awk a si.\n10. Minthannak le nawlngeihnak he aa tlaiin Moses nih zeitindah a hmuh?\n10 Midang ngeihmi rian he aa tlaiin nahchuahnak kan ngeih nakhnga lo kan i ralrin a hau. Israel mi cheukhat nih profet rian an hun ṭuan tikah Moses nih a lehrulh hna ningin kan cawn khawh. (Nambar 11:24-29 rel.) Annih kha Joshua nih thlauh a duh hna, asinain Moses nih hitin a ti: “Keimah ca lawngin dahra na ruah hi? BAWIPA mi vialte hi profet si dih in, annih cungah BAWIPA nih a thlarau chia sehlaw ka hei ti naklak ah cun.” Mah rian hi Jehovah nih a tlangtlak ti kha Moses nih a hngalh. Moses nih amah minthannak ca lawng kha ruat loin Jehovah salle dihlak nih rian ngei hna seh ti a duh. Kannih tah zeitin? Midang nih Jehovah rian ah tinvo sung hna an hmuh tikah kan i lawm maw?\n11. Midang rian peknak he aa tlaiin unaupa pakhat nih zeitindah a chim?\n11 Jehovah rian ah kumhrabu tampi chung fakpi in rian a ṭuan i mino unaupa pawl kha rian tam deuh in lak khawh awkah a cawnpiakmi unaupa tampi an um. Tahchunhnak ah, unaupa Peter kong hi zohhmanh u sih. Europe zung ṭengnge pakhat ah kum 35 chung rian a ṭuanmi telin kum 74 chung caantling rian a ṭuan. Kum tampi chung Rianṭuannak Department tlangtlatu a rak si. Asinain nai in khan amah nih a cawnpiakmi mino unaupa Paul nih mah rian kha a ṭuan. Mah thlennak he aa tlaiin zeitindah na intuar tiah an hal tikah Peter nih hitin a leh hna: “Rian ngan deuh cohlan awkah cawnpiak a simi le an rian ṭha tein a ṭuanmi unaupa pawl an um caah kaa lawm tuk.”\nKum Upa pawl kha Sunsak hna\n12. Rehoboam kong in zeidah kan cawn khawh?\n12 Solomon fapa Rehoboam cu siangpahrang a hung si tikah a rianthar tawnghtham ning he aa tlaiin kum upa pawl kha ruahnak a hal hna. Asinain ruahnak an cheuhmi kha a cohlang lo. Mah canah a ṭhikhat a simi mino pawl ruahnak cheuhnak tu kha a zulh. Mah ruangah harnak an tong. (2 Chan. 10:6-11, 19) Mah in zeidah kan cawn khawh? Kanmah nakin a upa deuhmi le hmuhtonnak a ngei deuhmi hna sinah ruahnak cheuhnak hal cu fim a si. Mino pawl nih hlan i an rak tuahmi ningin tuah zungzal ding timi ruahnak cu an ngeih awk a si lo. Asinain upa pawl ruahnak cheuhnak kha an upat awk a si i rian an rak ṭuanning cu hman awk a tlak ti lo ti zongin an ruah awk a si lo.\n13. Mino pawl nih kum upa pawl he zeitindah rian an ṭuanṭi awk a si?\n13 A caan ah mino cheukhat cu hmuhtonnak a ngeimi, kum upa pawl nih an ṭuanmi rian kha tlangtlak awkah rian pek an si. Mah mino unaupa pawl i an dirhmun cu aa thleng ko nain annih nih biakhiahnak an tuah hlanah kum upa pawl i hngalhnak le hmuhtonnak hna in fimnak an i lak awk a si. Rianṭuannak department tlangtlatu in Peter zaka ah a ṭuanmi, a hmasa ah a kong langhtermi Paul nih hitin a chim: “Peter kha ruahnak cheuhnak ka hal i midang zong kha cutin tuah awkah ka forh hna.”\nPaul nih Timote cawnpiaknak caah a caan a rak pek i Timote zong nih ṭha tein a rak cawn\n14. Timote le lamkaltu Paul hmunkhat ah rian an ṭuanṭi ningin zeidah kan cawn khawh?\n14 Timote cu lamkaltu Paul nakin a ngakchia deuh tuk, asinain kum tampi chung hmunkhat ah rian an rak ṭuanṭi.(Filipi 2:20-22 rel.)Paul nih Korin Khrihfa hna kha hitin a ti hna: “Hi ruangah hin nan sin i Timote ka rak thlah hi a si. Amah cu Bawipa chungah ka dawtmi le ka zumhmi ka fapa a si. Amah nih cun, Khrih Jesuh chung i nunnak thar in nunning ah zeitindah ka umtu a si ti kha le khuazakip ah Khrihfabu kha zeitindah ka cawnpiak hna ti kha aan chimh hna lai.” (1 Kor. 417) Mah bia in Paul le Timote cu hmunkhat ah rian an ṭuanṭi i pakhat le pakhat an i bawm ti kha fiang tein kan hngalh khawh. Paul nih Timote kha “Khrih Jesuh chung i nunnak thar in nunning” cawnpiak awkah a caan a pek i Timote zong nih ṭha tein a rak cawn. Cucaah Paul cu Timote cungah a lung a tling i Korin khua i unau pawl kha ṭha tein a zohkhenh hna lai tiah a zumh. Khrihfabu hruai awkah Khrihfa upa pawl nih midang an cawnpiak hna tikah lamkaltu Paul kha an i zohchunh khawh.\nKan Dihlak In Kan Biapi\n15. Rom 12:3-5 nih thlennak hna tawnghtham awkah zeitindah a kan bawmh khawh?\n15 Lung cawlcangh awk ngai a simi caan ah kan nung. Vawlei lei Jehovah bupi cu lam tampi in a ṭhangcho. Cutin a ṭhancho caah thlennak tampi tuah a hau. Thlennak cheukhat nih a kan hnorsuan tikah toidornak langhter hna u sih. Kanmah ṭhatnak nakin Pathian Pennak tu kha pakhatnak ah chia hna u sih. Cutin kan tuah ahcun kan lung aa rual lai. Paul nih Rom khua i Khrihfa hna sinah hitin a ṭial: “Nanmah le nanmah kha a sang tuk ah i ruat hlah u. Nan sining te tu kha i hngal u law Pathian nih zumhnak aan pekmi hnaning cio in nanmah le nanmah nan i ruah cio ning cu si seh. Kan pum cungah hin nge tampi kan ngei i hi nge vialte hi rian dangdang an ngei cio. Cu bantuk cun, kannih zong hi mi tampi kan si nain Khrih he kan i pehtlaihnak thawngin pumkhat kan si.”—Rom 12:3-5.\nKan sining cu zeiti a si hmanhah Jehovah Pennak rian ṭhanchonak caah ṭuan hna u sih\n16. Jehovah bupi ah daihnak le lungrualnak a um zungzal khawh nakhnga Khrihfa pakhat kip nih zeidah kan tuah khawh?\n16 Kan sining cu zeiti a si hmanhah Jehovah Pennak rian ṭhanchonak caah ṭuan hna u sih. Kum upa pawl, mino pawl kha cawnpiak hna u. Mino pawl, pek nan simi rian kha cohlang u. Tangdor tein um u law upa pawl kha upat hna u. Nupile hna, thil sining aa thlen tikah Prisilla kha i zohchunh u. Anih cu a vapa Akuila kha zumhfek tein a bawmh i hmunkhat te ah rian an ṭuanṭi.—Lam. 18:2.\n17. Jesuh nih a zultu pawl kha zei tuah awkah dah a rak cawnpiak hna?\n17 Midang cawnpiaknak he aa tlaiin Jesuh cu zohchunh awk ṭha bik a si. Jesuh nih vawleicung a rian cu a dong cang lai i mah rian hi midang nih an ṭuan a hau lai ti kha a hngalh. A zultu pawl cu mitlinglo an si ko nain an cungah zumhnak a ngei. Amah nih a rak tuahmi nakhmanh in a ngan deuhmi thil an tuah lai tiah a rak ti. (Johan 14:12) Cucaah ṭha tein a rak cawnpiak hna. Mah lio caan ah a zultu pawl nih vawleicung pumpi ah thawngṭha an rak chim khawh.—Kol. 1:23.\n18. Hmailei ah zei rian dah kan ngeih lai? Atu ah tah zei rian dah kan ngeih?\n18 Jesuh cu a thih hnuah Jehovah nih vancung ah a thawhter ṭhan. Rian tam deuh in a ṭuan khawh nakhnga “uktu vialte hna le nawlngeitu vialte hna le ṭhawnnak vialte hna le bawi vialte hna cungah” nawlngeihnak kha a pek.” (Efe. 1:19-21) Armageddon a rat hlanah zumhfekmi Jehovah sal pakhat in kan thih ahcun dinnak a umnak vawlei thar ah kan nung ṭhan lai. Cuka ah lungsi hnangamnak a pemi rian tampi kan ngei lai. Atu ah kan dihlak in kan ṭuan khawhmi a biapi bikmi rian cu thawngṭha chimnak le zultu siternak rian hi a si. Cucaah mino kan si ah, upa kan si ah kan dihlak in ‘Bawipa rian teimak tein ṭuannak ah i manh lo ngaiin um zungzal’ hna u sih.—1 Kor. 15:58.\nMIDANG RIAN PEK KAN I HARH KHAWHNAK A RUANG\nKan ṭuanmi rian he aa tlaiin thangṭhatnak kan hmu lai lo tiah kan thin a phang kho men.\nAsinain thangṭhatnak vialte cu Jehovah lawng nih hmuh awkah aa tlak.—Salm 115:1.\nKan sunsakmi rian sungh lai kha kan duh lo.\nAsinain midang cawnpiaknak nih lawmhnak a kan hmuhter khawh.—Lamkaltu 20:35.\nṬha tein rian an liim lai lo tiah kan thin a phang.\nAsinain Pathian nih kanmah a kan bawmh bantukin midang zong a bawmh khawh hna.—Salm 37:5.\nKanmah nih rian tlangtlak kha kan duh.\nAsinain Jehovah nih a tlangtlak ti cohlan cu a ṭha bikmi a si.—Isaiah 45:6, 7.\nMidang cawnpiak awkah a caan kan ngei lo tiah kan ruah.\nAsinain midang cawnpiaknak nih a caan sawksam lo awkah a kan bawmh.—Efesa 5:15, 16.\nNawlngeihnak midang pek: Kan ṭuanmi rian kha midang nih an ṭuan khawh nakhnga cawnpiak kha a si. Kan rian midang kan pek hna hmanhah kan bawmh zungzal hna awk a si. Kanmah nih kan rak ṭuanmi nakin ṭha deuh in ṭuan hna seh ti kan duh\nRian tam deuh lak: Kan si khawh chung a ṭha bik in ṭuan awkah rian tam deuh cohlan kha a si. A hlanah mah rian a rak ṭuanmi hna sinin bawmhnak le cawnpiaknak cohlan zong aa tel


Covid-19 Update Kawlram Chung Mah Tining Hin AKarh Ko Ah Cun Tutan Thimnak Hi A Tlawmtling Kho Lomi Si – The Chinlung Post\nSeptember 12, 2020 admin Health 0\nA poi kho tak tak kawlram chung ah Covid-19 cu a karh manh kho tak tak caah kawlram mipi lungre thei le vansang in an um hna, a luan cia thla 3 chung ah khan cun vawlei cung ram ah a save bik le zawtnak kai tlawm bik dir hmun ah kawlram cu rak i tal caah thin a rak phang ko nain tha hna zawng a rak ngam deuh a si nain a tu ah cun kan kawlram pi hi thlakhat chung ah Covid-19 zawt nak kai a rang bik lei a panh hi thin phan dai lo bak a si.\nCovid-19 kan ramchung ah mahtluk hin a karh hi a poi khun nak cu kan theih cio bangin kan ram thim nak cu a ra lai ding mi Noveber ah a si cang caah i zawt nak hi a tu ning tein akarh ko ah cun kan ram thim nak zong ah za long te le nuam te hmamh in an tuah kho te lai lo tiah ruah a di i thin zong a phang , a tu tan ah zawt nak cu kan ram ah a karh ching caah Hakha, Thantlang le ram ri i a um mi khua lei khua hna cu ram leng he peg tlaih nak thil le thil i pek chanh um hlah seh tiah thawng an thanh hna.\nCovid-19 he peh tlai in thawngpang thar um ah cun ttial khawh ka vun i zuam than te lai.ka lawm.


Ni Zan Ah Rangoon International Airport I US Van Lawng A Rak Ttum Mi Kha? – Chintanbo\nNi Zan Ah Rangoon International Airport I US Van Lawng A Rak Ttum Mi Kha?\nMarch 14, 2021 admin THAWNGPANG 0\nNizan Ah US Airforce C-17A Globemaster III Vanlawng Pakhat Yangon Airport Ah Ruah lopi in A Rak Tum.Nizan March ni 13, kum 2021 ah American Air Force nih thilri le ralkap phurhnak caah an hman tawnmi US Airforce C-17A Globemaster III cu Yangon International Airport ah ruah lopi in a rak ttum, a rak ttum lio mit in a hmu tu hna nih cun hman an thlak i social media leiah an thlah cawlh ve.\nHi vanlawng hi Zei herh ah dah a rak ttum timi theih si lo i cheukhat nih cun Yangon khua ah ummi US Embassy zung lei nih an herhmi thilri a rak chan ta hna i si men lai tiah an chim, cheukhat nih cun mah US Airforce Vanlawng a rak ttum timi hi hmanthlak he an thlah ko bu ah an zum lo.Cheukhat cu US nih akan Bawmh Cang lai tizawng in an rak i lawm tuk fawn.\nAirport chungah Sau ngai a dinh hnu in a zuang tthan tiah mit bak in a hmu tu hna nih an chim, US Airforce Vanlawng Yangon International Airport ah a rak ttummi kha kan i lawm tuk tinak si loin tu lio cu US le UN lei bawmhnak hi zei tik ah dah a rat lai tiah mipi nih a bawh bak in kan bawhmi si. Si nain cu bantuk lei thil asi lo i, US nih a mi hna a rak hruai hna tiah theih asi cang.\nThong Ttha Theih Ding Um Pah Leng Mang Cang.Kawl Ram Buai Nak Kong Ah The Quad Nih A Rel Cang Lai.


Adik Lo Mi Ruah Chan Nak Ruang Ah Kan Mino Nun Nak Game Ban Tuk In Kan I Celh Sual Cun Apoi Tuk Lai – Thechinlandtoday\nAdik Lo Mi Ruah Chan Nak Ruang Ah Kan Mino Nun Nak Game Ban Tuk In Kan I Celh Sual Cun Apoi Tuk Lai\nadmin December 29, 2021 Leave a Comment on Adik Lo Mi Ruah Chan Nak Ruang Ah Kan Mino Nun Nak Game Ban Tuk In Kan I Celh Sual Cun Apoi Tuk Lai\nTuzing kha biaruahnak pakhat ka zoh ve, ka upat ngaimi pakhat nih ‘MAH phu cu raltuk vanlawng 7 lawng an ngei i pakhat cu a mei ah an kah cang, chikhat ah an dih ko lai’ tiin a chim. A ngaitu zong nih an zum dih ve ko, mah vialte minung nih a dik lomi bia kha fawi tuk in an zumh ka hmuh tikah ka khuaruah a har, Laimi kan vanchia tuk hi ta ka ti. A ngaingai ti ah cun MAH ralkap nih raltuk vanlawng 300 deng an ngei. Van ralkap 20,000 leng an ngei fawn. Atu cu ram pumpi phaisa vialte le leitang chuak mansung vialte khi an duhnak poah ah hman khawhnak power an ngei rih. Fawi ngai in Russia le China ah raltuk vanlawng an cawk kho fawn.\nKawl ralkap khi Chinram in kan thawl dih hmasa hna lai i Chinram cu mah tein kan uk khawh tikah ralzam an kir te lai tiah fawi ngai in a chim rih. Ramtha ah ralzam an kal ding a duh lonak a chim chih. Khua thuk piin ruat lem lo ahcun a chimmi uar tuk ding a si, ‘pasal taktak biachim a si’ tiin thangthat len awk khi a phu. A ngaitu 2k leng zong nih an zumh caah an thangthat, an uar taktak. Nain, Yangon hmanh lak dih a rak timhtu KNU nih kum 70 leng an doh nain Karen ram 0.2% hmanh thathi in an control kho ti lo. Kachin zong nih kum 60 leng an doh nain Kachin ram 0.1% hmanh an control kho ve lo. Rakhine zong mah thiamthiam. Mino pazeizat dah an thi cang? An miphun zeitluk in dah an temtuar? Fiang tuk in kan pawngkam miphun kan hmuh khawh ko hna. Ai dang tukmi Israel he i tah chunh khi cu ngol rih ko u sih.\nMiphun ralkap nih Kawl ralkap khi Hakha le Thantlang in thawl dih (kan mino nunnak 500 cung a liam lai) kho hmanh hna sehlaw Naypyidaw ah MAH a lal rih ko ahcun Hakha le Thantlang cu rial bang bomb le kuanpi nifatin an tlaknak hmun ah ai cang lai. An lak than khawh hlan lo vanlawng he vawlei he an miakmi an testnak hmun ai cang lai i kan khuaram a rawk dih cikcek te lai. Ralzam kir cu chim lo, chizawh hmanh an um ngam lai lo. Cu caah, kan bochanmi kan pale nih a thilin cangmi kan mino thazaang nan pek hna tikah a dikmi information he thazaang pe hram u. A dik lomi ruahchannak ’false hope’ pek in kan mino nunnak kha computer games bang i celh hlah u sih, game chung bantuk in a liam cia mino nunnak thar hmuh khawh than a si ti lo.\nCrd: Salai Lungthli Tum\nChin Ram Kulh Paletwa Ah Ralhrang Phu Nih Tlang Bo Ah A Puanlang Rang An Thlai Nak A Ruang →\n← Nihin Thantlang AG Biak Inn Telh Chih In An Khang Nak Thawng Pang Update


Salai Van Lian Thang Nih CNF Remdaihnak Le Rampi Cozah Thinlung Kong A Ṭialmi Ahman Kho Taktak – Chin World News Evening\nSalai Van Lian Thang Nih CNF Remdaihnak Le Rampi Cozah Thinlung Kong A Ṭialmi Ahman Kho Taktak\nCNF Remdaihnak le Rampi Cozah Thinlung\nChin miphun nih Self-determination, Federal phung le Democracy kan hmuh kho nakhnga hriamput locun lam dang a um lo tiah CNF cu March 1988 ah a rak dir. 1993 tuahmi CNF Conference nih Kawlram bupi politik buainak cu thahrum dohnak lam siloin nainganzi biakchonhnak lam” in phisinsiseh, tiah pawlasi a thlak. Cu ningin lam an dap lengmang i kum 23 chung ral an tho. Mi 80 nunnak a dih. Tuni ah remnak lam cung an hun zawh i zeibantuk salu phun dah an hun tlunpi hnga tiah milung a tho hringhran. Cucaah hmuhning ka hun tial ve.\n1. CNF le Remnak Lamthluan (CNF Road to Peace): i. SLORC chan: Nah-wah-tah Cozah nih CNF he rem dingin voi 4 tiang: 25 Sept 94, 25 Jan 97, 20 April 97 le 9 July 97 ah biaknak hruaitu cu lamkal ah a rak thlah hna. Biaknak lei Remdaihtu Komiti PTC cu 23 Jul 96 ah a rak dir. Cozah nih biadanh a ser i 1. politik ceih lo 2. thanchonak tu ceih 3. hriamchiah i dai tein um 4. DAB le NDF he ipeh lo 5. Cozah dohtu phu he ipeh lo, timi ri a ser. CNF nih an hnatlak kho ve lo ruangah ichon kho loin an rak um. (BCES Paper No-1, Jan 12, Pp 4)\nii. SPDC chan: Nah-ah-phah Cozah nih 2000, 2003 le 2007 ah CNF chonh dingin biaknak hruaitu hmangin lam a rak kawl than. Nain Cozah biadanh exchange arms for peace timi tlangtar tangah hriamchiahter rumro kha aa hmaithlak than caah a takin biakchonhnak tiang an rak phan kho hoi lo. (CNF Statement, 15 Jan 12, Pp-4)\niii. Rih khemh: 15 Marh 07 ah Dr. Sui Khar hruaimi CNF upa 10 le Bohmuci Min Htin hruaimi Cozah palai cu Rih khemh ah remnak an ceih. Minthut in hnatlakmi an ngei kho lo nain ichonh than dingin hmurka in bia an i tiam. Nain, Cozah nih 7 step-roadmap kha biatak tein tlamtlinh a hun i zuam i 2008 constitution” nunternak lam rumro a hun i hmaithlak tikah ichonh kho than ti loin bia a rak dai than. (CNF PR: 12 March 07 and CNF PR 15 Jan 12)\niv. USDP Cozah chan: Jan 11 ah 2008 constitution cu a hun nung i Thein Sein Cozah thar a hung kai. 18 Aug 11 ah Peace Call 1/2011 timi hriamtlai biaruah sawmnak ca cu khuaza theihin a chuah i remdaihnak cu biapi tukin a hun i hmaithlak. Hluttaw ah remdaihtu komiti an dirh ve. Cozah palai Aung Min le CNF lutlai Pu Zing Cung le Dr. Sui Khar cu 19 Nov 12 ah Thai ramri ah an i tong colh. Hakha ichonh dingin an hnatlakmi CEC biachah 9/2011 nih a cohlan i Emergency Conference nih a pompi rih hnuah a dotdot in an hun ichon lengmang i a voi 2 nak Union level tiang an hung phan.\n2. Cozah Kalpining Dotthum Govt 3-step Peace Plan. i. Pyine level: Kahngolnak biapi in ceih. Hi zawnah 1.kahdaihnak minthut. 2. pehtlaihnak zung on 3. hmun pekmi longah hriam putter 3. Union level chonh caan le hmun khiah. ii. Pyidaungsu level: Thanchonak tuahpah in nannganzi ceih. Hi level hnatlak haumi ah 1. Union in chuah lo 2. doh a zi pathum pom 3. hunchonak sipuazi tuahti 4. rit-si dohti 5. party dirh i thimnak luhter 6. 2008 phunghram cohlan i remh duhcun Palimen chungin remh 7. phung chungah luhter i phung ningin thutdir 8. Hriamtlai phu khat lawng um timi pomter.\niii. Hluttaw level: Bia le hla vialte Hluttaw ah chuahpi i biadongh chah. Cozah, Tlangmi hruaitu nannganzi party le Hluttaw kuzale hna hmaiah zungzal remdaihnak sachoh Permanent Peace agreement min thut i remnak dihdongh ser The New Ligh of Myanmar 2 Mar 12. v. 2015 hlan lim: Union Remdaih Phu Vice-Chairman U Aung Min nih kum 2015 hlan hrimah peace process hi lim dingah zeipoh kan tuah lai. Ralai mi Cozah thar kutah rian hluai tak kan duh lo. Party dirh in thimnak luh kan fial cuahmah hna a ti. Reuter: Sept 21, 2012.\n3. Tlangmi Kalpidan Dotruk 6-Point Ethnic Peace Plan. 14 Sept 12 ah Thai ramri tuahmi Ethnic Nationalities Conference nih remnak kalpidan Ethnic Peace Plan dotruk a ser ve. CNF telnak hriamtlai phu 11 funtu UNFC bukomh min in an dirpi. Cu hna cu:\n1. Hriamtlai phu, nanganzi party le civil society phu vialte itonnak tuah. Nanganzi biaruahnak tungtlang framework suai. 2. Rampi cozah le hriamtlai phu ichonhnak tuah i nanganzi biaruahnak a tungtlang framework hnatlakti. 3. Hnatlakmi cu mah le ramkulh le ramtthen cioah ceihkhannak ”conference” auh i hnatlaktinak ser than.\n4. Tlangcungmi vialte huap tonpumhnak Ethnic nationalities conference kawh i hnatlaknak ser. 5. Cozah phu democracy phu le tlangmi phu huap Panglong conference bantuk Pyidaungsu Khawmpi kawh i hnatlaknak sachoh Union Accord min thut.\n6. Caan fiangte in khiah i cu caan chungah minthut hnatlakmi Union Accord cu tuanchuah tlamtlinh (Mizzima 2 Oct 12)\nTimhtuahtu ah Tlangmi aiawh Working Group for Ethnic Coordination (WGEC) cu June 12 an dirh. Politik cu awkhat in UNFC minin kan chim lai, an ti. Pu Zing Cung nih a ruah hlanah Tlangmi aiawh le Cozah tonnak a um lai ka zumh tiah Dec 12 ah a chim. Tlawmpal ah i chonh dawhin an um. (Chinworld: 12 Dec 12)\n4. CNF Plan pathum le Biatung paruk (Roadmap and Principle): i) CNF Peace Plan: Kalpidan dotthum Cozah he an hnatlak. 1. Kahdohnak ngol 2 Pyidaungsu level nannganzi biaruahnak tuah. 3 Pinlung conference bantuk Pyidaungsu tonpumhnakpi kawh i pyidaungsu sachoh cu Tlangcung mi dihlak le Cozah nih minthut.\nii. CNF biatung hna : CNF nih biatung paruk an ngei i 1. Doh a zi pathum kong 2. Union dirhdan Federal phung kong 3. Self-determination kong le 3 Democracy kong, tiah nanganzi a hrampi ceihding tungtlang basic priciple cu cozah he iceih dingin an hnatlak. Hihi kum 23 chung thisen thletin an khelmi a muru cu a si. (CNF agreement, 9 Dec 12)\n5. CNF le Cozah Remnak Bia hna Peace agreements. i. Jan thla remnak: Dr Sui Khar hruai CNF upa 10 le Bohmuci Zaw Min Oo hruai Pyine cozah upa cu 5 Jan 12 ah Hakha ah chunnitlak an i rem. Nain, bia an chat kho lo. Vuanci Aung Min le Win Htun an hung phan i 6 Jan ah an irem than. Biatlang 9 min an thut. Hi remnak ah kahngolnak, zung onnak, ralkap chiahnak, tlawn kalnak, nannganzi ceih ding bia public consultation NGO luhternak Special Economic Zone (SEZ) sernak le rit-si dohtinak aa tel. (Mizzima 9 Jan 12)\nii. May thla remnak: Dr. Sui Khar hruaimi CNF upa 17 le Aung Min hrua Union Remdaihphu upa 9 nih 7 May 12 ah Hakha ah biatlang 15 min an thut rih. Hi remnak ah: pehtlaihnak zung an rian, nanganzi ceihtik bia hrampi humanitarian tuannak, visa laknak ritsi dohnak miphunni kong phunglo bu sinak in hnawhnak thongtla chuahnak, ID tuahtonak nuhrin covo kahdaihnak zohfeltu le tlangtlatu phu kong hna aa tel. (CNF PR 19 May 12)\niii. Dec thla remnak: Pu Zing Cung hruai CNF upa 19 le Aung Min hruai Union Remdaih phu upa 10 nih 9 Dec 12 ah Yangon ah CNF khinmi biatung 31 chungah 27 min an thut. Hnatla kho loin an thonmi ah 1. Pyidaungsu Tatmadaw le State Security Forces 2. Kawl ralkap hnuh kirnak 3. CNA chiahnak hmunhma 4. Shan le Kachin ikahnak kong, aa tel Shan Herald, 20 Dec 12. Hi remnak ah: peace talk kalpidan, Miphun kong, thanchonak simanking, ti le mei, thinkung ramkung, nuhrin covo, nunphung le caholh, IT le computer fimcawnnak le ngandamnak, ralkap chiahnak lengah zatlang phu le media phu lisen peknak hna, ai tel. (CG, 17 May 12)\n5. Kalpidan Hmuhning: analysis on peace process. i. Remdaih phu: Thla tampi cu chief negotiator Aung Thawng maw Aung Min a rak fiang lo. Thla 8 a liam i 3 May 12 ah Union Ramdaihphu Komiti-UPCC cu Tamadah hruaimi tangah rampabik 11 in an dirh. Member 52 um Work Komiti-UPWC zong Vuanci MP Tainghmu le Vuncichoh hna telhin an dirh. Aung Min cu Vice Chairman an khinh i nawl sangpi ngei Tamahdah zung Vuanci ah an ser. Hi thlennak nih ramdaih rian hi biatak thlakin kalpi an tinh ko ti a langhter.\nii. Hluttaw maw Cozah: Remdaihphu UPWC hi Palimen hnatlakmi a si le si lo a fiang lo. Hluttaw hnatlak hmasa a si lo caah Cozah dirhmi a si nain nuhrin covo phu NHCR budget cu Palimen nih a rak hnon bang UPWC hi an hnon ve sual lai phan a um. Pyituh Hluttaw remdaihphu lutlai Thein Zaw cu UPWC ah an telh nain Amyotha Hluttaw remdaihphu lutlai San Tun cu UPWC ah an telh lo. Cozah le Hluttaw an idodal pah lengmang tung i sia a remter lo.\niii. Hlutaw maw Pinlung: Cozah nih Hluttaw ah bia dong seh an ti. CNF kalpidan ah Hluttaw timi a um lo. UNFC nih Pinlung bantuk Conference ah Pyidaungsu sachoh in bia dih seh an ti ve. 2008 phunghram nih nawl a onhmi mandate chungin Cozah nih politik a ceihpi khawhmi vialte a ceihpi hna hnuah cozah tuah kho lomi 2008 constition leng bia le hla an phak tikah zeitin an tuah lai timi framework a fiang ti lo. Hihi tha lo tein an ifianh ta lo ahcun mui padap ah lam a dapmi bantuk a lo ko lai.\niv) Zohfeltu le Tlangtlatu: KNU nih ramdang zohfeltu a herh ko a rak ti. KIO nih ramdang hmaiah ichonh siseh a rak ti ve. Cozah nih a pom bak lo. Nain KNPP he ichonhnak ah ramdang zohfeltu an hun i tel thok i CNF zongah UN le ramdang embassy upa le zohfeltu hna sawm an hun onh. Tlangtlatu dirhmun in Khrihfa hruaitu biatak tein an tanmi zongnih an bia hmual a umter deuh ngaingai.\nv. UNFC le Cozah biadanh: Nivung chanin biadanh ruangah remnak tuah kho loin a rawk lengmang. Thein Sein nih biadanh-8 a hun dirpi ve. UNFC Okkathah Lt.Gen N-Banla nih UNO meeting a kai lioah Thein Sein sinah 21 Sept 12 ah ca a kuat i Cozah nan dirpimi biadanh 1 in 4 kar cu iceih dingah kan cohlan khawh nain point 5 in 8 kar cu hriamtlai phu hlohnak a si caah kan pom kho lo rak ruat than uh a ti. Hriamtlai nih party dirh i thimnak luh, 2008 constition cohlan i Palimen chungin remh Tatmadaw pakhat lawng um timi cu a si kho bak lo an ti. Shan Herald 28 Sept 12 Cozah nih an tthumh ve duh bak lo ahcun lamlai ah kan rawk te sual lai phan a um ko.\nvi. Thanchonak sivai: Kumkhat an ichon cang nain ”politik” chung ngai luhhnawh loin development le zung on le ralkap chiahdan hrongah an i vel peng. Thein Sein nih Indonesia ah ”development tuahpi pah in kan chonh hna lai i hriam an itlaih duh ti lai lo a rak ti. (Myanmar Time: 21 Nov 11). Politik maw development si indah rem an kan timh izumh thlu a har rih ko. Cozah nih ”thanchonak sivai’ in kan politik dirhmun duhsah in thahpiak a kan tinhmi a si sual ahcun remnak hri a fek thai kho te tak lai lo.\nvii. Thawngzamhnak: Hlan cozah le hriampu iremnak ah thawng puanzar a um bal lo. Mipi nih theihpi a si bal lo. Tutan cu a tenek tiangin mipi theihter a si. Cozah tadinca cahmaibik cemah fiang riaruai in CNF le Cozah ichonhnak hna an cuanter i khuaruah har tham a tling. Mipi sin an bia hram an bunhnak nih ramdaih hnatlakmi hri a fehter deuh ngaingai te lai. (New Light of Myanmar, Vol XX, No 235, 11 Dec 12, P-1)\n6. CNF Hnatlakmi Zohnak: (analysis on peace contents). i. Negative mittin: Fiangput in a cat lomi bia a tam. Pyine level hnatlakmi 9 ah 4 cu: cunglei tlakpi hmasa point-4 a tlangpiin hnatlak point-4 Cozah upadi ningin point-6 le khat le khat i ceihti hnu point-8. Union level 1nk hnatlakmi 15 ah 13 cu ceih thante dingin point-2 Cozah upadi ningin tuan point 3, 8, 9,13 doh a zi tungpa ningin point-6 a tlangpiin pom point-7 ceihpi te dingin point-7 bomh te dingin point-10 i zuampiakte dingin point-11 Tamadah chimhta hnu point-12. Union level 2nk hnatlakmi 27 ah 10 cu Pyine cozah nawl point 2 ceih thante dingin Point 8-b. Cozah sin hnatlak lak hmasa Point-9 Cozah he ibomhin (point 14-16-19-27) Cozah sin vaitel ve point 15-16 a umcia tuanpeh point 17 tuante dingin point 18 ruah te dingin point 21 tiah a um. Minthutmi 51 ah 25 leng cu ”practical” in kalpi tikah hrengtu a um len te kho.\nii. Positive mitin: Hriamtlai ah hmai an kalbik rih. Remnak kaldan dot-3 le nanganzi biatung 6 an thlakmi. Chinmi cu a luatmi miphun kan rak sinak le Pyidaungsu a dirhtu tak kan sinak. Nuhrin covo buarnak hlattu dirh. Miphun sinak le biaknak in ithleidan lo. Mithiam hlatter i ‘development plan suai timi hna lung an hmui ko. Cozah nih zeitlukin rian a tuanpi tak hna i CNF nih an namchan khawh hna timi ah hlawhtlinnak a um te lai. Cozah lei an cawl duh locun CNF liaison office cu rian ngei loin to sawh a fawite.Mirang chan kan rak ngeihcia Innerline Permit halthan a tha tuk te kho. CNA chiahnak hmun i ram ngeitu mipi sizungzi a biapi fawn. Chin Pyine haup Conference zong auh a za cang rua.\niii. Ram in chuah lo: RFA nih youtube in Union in kan chuak lai lo tiah CNF in Pu Thomas nih secession right an hlotning a biachim kha khuaza culin a thang. Mi a hninh ko. Hi dirhmun cu CNF tinhmi politik muru kha zei a va lawh te lai an khel taktak rih lo caah Cozah sin phuancaan cu a tuan deuh sual maw a timi an rak um ve len.\n7. Hriamtlai Phu le CNF Tahchunh (comparison of CNF & arm groups). i. Tulio hriamtlai: Ralkap cozah chanah hriamtlai phupi 17 le phute 23 nih remnak an rak ser Xinhua:18 Aug11. Tulioah ramricawng BGF phu 9 an um. Thein Sein he ramdaih dingin phu 4 an i helh cuahmah i phu 13 nih kahdaihnak min an thut cang. (HD center, 12 Dec 12). Min an thutning cu:\na) Pyine level ah: Phu (12) nih min an thut. ALP nih point-5, KPC-6, NSCN-K -5, DKBA-5 KNPP- 3 KNU-11, NDAA-7 NMSP-5, PNL0-5, RCSS-8. SSPP-5 le CNF nih point-9 min an thut.\nb) Pyidaungsu level-1 ah: Phu 10 nih min an thut. DKBA point 6, KNPP-14, KNU-6, NDAA-6 NMSP-4 PNLO-8, RCSS-11, UWSA- 6, SSPP 5. CNF nih point 15 min an thut.\nc) Pyidaungsu level-2 ah: Phu 2 nih min an thut i RCSS nih point 12, CNF nih point 27 min an thut. KNU Naypyidaw an phan ve lio i zeiset an lawh hnga a fiang rih lo. (Myanmar Peace Monitor, accessed on 6 Jan 13)\nii) Zohfiannak: Ritsi ah Shan an buaicem. Hnipuan tirawl ah Palong an buaibik. NGO bomhnak le business ah an i khat ngot. Wah le Mongla nih thanchonak an ngiatcem. Mon le Chin ah politik rim a nambik.Gen. Soe Win hi Shan sin long aa tel. Tamadah le kah-choh-ci nih Karen (KNU) lawng an ton ve. Cozah nih KNU an zitmuai a thabik. CNF hnatlakmi a tefiakbik i a tambik fawn. Kachin an dirhmun a fekbikcem.\n8). Hmailei Bia Zohchungnak (analysis on political substance). i. Tlangmi dirpi ding: Politik taktak ceih tikah bia 10 dirpi dawhin an lang i cu hna cu 1. Iruannak Equality 2 Self-determination 3.Soveriengty 4. Federal mu 5. Covo hrampi 6. Miphun tlawm hna covo 7. Pyidaungsu Tatmadaw serdan 8. Biaknak zumhning 9. Multi-party le 10 Nupa sinak iruan kong, aa tel men lai. Bia 3 a har khomi a um.\nii. Self-determination: Caholh, nunphung le biaknak kong ahcun biafun a fawi deuh ko lai nain Tamadah nih Vuncichoh khanh ti loin mipi direct thim, timi ah an tang te kho. Pyine cozah, hluttaw, biaceihzung hna zalawng tein an cawlcang kho dingah ramkulh cio mah tein state constitution isuai cio siseh, timi bia zong an hnakhaw ah luh a har pah te lai.\niii. Federal mu: U Shwe Maan nih federal cu kan cohlan nain 8 federal states cu kan pom lo a ti. Tlangmi nih theih har an ti te kho. Hluttaw structure le rampi cozah le ramkulh cozah nawl icheubauhning division of powers ah an ireng kho pah te lai nain a tangmi nawlngeihnak residuary powers hi Pyine cozah kutah chiah ding cun har an ti tuk te kho men.\niv. Pyidaungsu Tatmadaw: Mirang chan Kandy sachoh ah kir than i Pyidaungsu Tatmadaw cu Tlangmi ralkap fonh Chin rifile, Kachin rifile tbt in dirh. Sit-u-si-choh cu miphun aa chang changin kan ichawng lai, an ti. Hihi Cozah caah theih har a si te kho. Micheu nih Pyine himnak vengtu SSF ah i thlen, an ti. Cozah nih ramricawng BGF ah a ti ve. Zeitindah ralkap hi mipi uknak tang civilian control ah an kunter te hna lai i zeibantuk dirhmun in hriamtlai phu hi an thlen te hna lai, timi ah tha lo tein an i tongh a hau te lai.\nThla 12 leng remnak bia an chim cang nain a hawng long an kheh i a mu an tong kho rih lo. Thisen in CNF dirpimi a mu ”self-determination le federal” kha a ning tein tongh loin a um rih. Ceihte dingin a tang. Tlangmi zapi huapin dirpite dawhin an lang caah CNF nih zei salu dah a hun tlunpi timi chim awk a tha kho deuh rih lo.\nTlangmi dirpimi nannganzi hi 2008 constition lengbia a si. U Thein Sein nih Tamadah tlaih lioah party rian i thlak hlah, tiah phunghrampi nih a khap caah USDP party kha 2008 constititon remh dingin ka hnek kho hna lo a ti. (Irrawady: 1 Nov 12). Hihi phunghram remh he kai seng lo a tinak a si. Pi Suu Kyi nih ”theih a har ko” tiah a leh.\nCozah nih remnak rian cu 2015 hlanah i lim cikcek an duh. Nain, 2008 constitution remh nih lai a rel te lai. U Aung Min nih tthumh khomi vialte tthumh kan i tim. Phunghram remh kongin nawl icheuh bauhning (power and resource sharing) tiang a ti. Reuter: 21 Sept 12. U Shwe Mann nih Federal Union dirh cu cozah nih kan pawm cang. Hrial lo kho lo a si lai nain caan tu a la deuh kho a ti. (Irrawady, 19 July 12). President office in Vuanci Soe Thein nih phunghram remh i Tlangmi pawl uknak nawl tam deuh pek cu kan chunmang a si” a ti ve. (Mizzima, 3 Oct 12).\nKawl Cozah phunphun nih Tlangmi kong cu ram himnak security issue mitin an rak hmuh peng i hriamhrei thazang ”military solution” in phisin an rak i zuam peng. Curuangah remnak hri fek kho loin a cat than tawn. KIO he an i hliam le bang a fak ko i voi tam nawn an ichon than nain a dai an dai kho ti lo. Tuni cu Cozah mit a hung dei. Tlangmi kong hi constitutional issue mitin ka hmuh cang i, nanganzi lampi political solution” in kan phisin cang lai a hun ti. 1993 ah CNF conference thlakmi pawlasi he kum 23 hnuah an hun i tong. Hi Cozah bia hi biatak a si ahcun chinhchiah a tlakbik Cozah thinlung thlennak a si hnga i biatak a si ahcun cu biatak nih luatnak a chuahpi te ko lai.\nNote: Hihi tuan deuh ah aṭialmi a si ko nain atulio CNF konglam tete a um pah tikah theihtleih ah tiah kan vun thlazamh ṭhannak a si.\nKhah! Salai James Bawi Lian Thang Hla Thar “Kan Ruah Chan” Timi Cu A Chuak Cang Hih An Thiam Bak-Video


Kumzabu pakhatnak i Judah mi hna nih Messiah rat lai kha zeicah an i ruahchan | Cawn awk\nREL KA DUH Africa Holh Albania Holh Amharic Holh Arab Holh Armenia Holh Armenia Holh (Nitlaklei) Aymara Holh Azerbaijan Holh Azerbaijan Holh (Cyrillic Cafang Hmanmi) Bangladesh Holh Bicol Holh Bislama Holh Bulgaria Holh Cambodia Holh Catalan Holh Cebuano Holh Chichewa Holh Chin (Hakha) Chinese Cantonese (Simplified) Chitonga Holh Chitumbuka Holh Cibemba Holh Croatia Holh Czech Holh Denmark Holh Dutch Holh Efik Holh Estonia Holh Ewe Holh Finland Holh France Holh Ga Holh Georgia Holh Germany Holh Greenland Holh Grik Holh Guarani Holh Gujarati Holh Gun Holh Haiti Creole Holh Hebru Holh Hiligaynon Holh Hindi Holh Hungary Holh Iceland Holh Igbo Holh Iloko Holh Indonesia Holh Italy Holh Japan Holh Kannada Holh Kazakh Holh Kikaonde Holh Kikuyu Holh Kimbundu Holh Kinyarwanda Holh Kirghiz Holh Kirundi Holh Kongo Holh Korea Holh Krio Kwangali Holh Kwanyama Holh Latvia Holh Lifu Holh Lingala Holh Lithuania Holh Luganda Holh Lunda Holh Luo Holh Luvale Holh Madagascar Holh Maharashtra Holh Malayalam Holh Malaysia Holh Malta Holh Masidonia Holh Maya Holh Mirang Holh Myanmar Ndebele Holh Ndonga Holh Nepal Holh Ngabere Holh Norway Holh Nyaneka Holh Nzema Holh Oromo Holh Otetela Holh Pangasinan Holh Papiamento Holh (Aruba) Persia Holh Poland Holh Portugal Holh Punjabi Holh Quechua Holh (Ancash) Quechua Holh (Ayacucho) Quechua Holh (Bolivia) Quechua Holh (Cuzco) Rarotongan Holh Romania Holh Russia Holh Samoa Holh Sango Holh Sepedi Holh Serbia Holh Serbia Holh (Roman Cafang Hmanmi) Sesotho (Lesotho) Shona Holh Silozi Holh Sinhala Holh Slovakia Holh Slovenia Holh Spain Holh Sranantongo Holh Swahili Holh Swati Holh Sweden Holh Tagalog Holh Tahiti Holh Tajiki Holh Tamil Holh Tatar Holh Telugu Holh Thai Holh Tigrinya Holh Totonac Holh Tshiluba Holh Tsonga Holh Tswana Holh Tuluk Holh (Canton) Tuluk Holh (Chanthar Hmanning) Tuluk Holh (Hlan Hmanning) Turkey Holh Twi Holh Tzotzil Holh Ukraine Holh Umbundu Holh Urdu Holh Uzbek Holh Venda Holh Vietnam Holh Wallisian Holh Waray-Waray Holh Wolaita Holh Xhosa Holh Yoruba Holh Zapotec Holh (Isthmus) Zulu Holh\nKumzabu pakhatnak i Judah mi hna nih Messiah ‘i ruahchan’ awkah zei a ruang hna dah an ngeih?\nTipil petu Johan chan ah “mizapi cu an i ruahchannak kha a hung ṭhang i Johan hi aho ko dah a si hnga, amah hi Messiah cu a si sual hnga maw, tiah an ruat lengmang.” (Luka 3:15) Mah caan ah Judah mi hna nih Messiah a ra lai tiah zeicah an i ruahchan? An i ruahchannak a ruang tampi a um.\nJesuh a chuah tikah Bethlehem khua pawng i ramlak ah an tuurun a zohkhenhmi tuukhal pawl sinah Jehovah vancungmi cu a lang. (1) Vancungmi nih hitin a thanh: “Tuzan hrimhrim ah hin David khua chungah nan Khamhtu kha a chuak cang, Khrih Bawipa cu!” (Luka 2:8-11) Mah hnuah “vancung ralkapbu nganpi cu vancungmi sinah khan an rung lang i Pathian kha hla in an thangṭhat: * ‘A sang bik van ah khin Pathian cu thangṭhat si ko seh, Cun a dawtmi hna umnak vawlei ah hin remnak um ko seh,’ tiah an ti.”—Luka 2:13, 14.\nMah an thanhmi cu aa toidormi tuukhal hna cungah huham a ngei tuk. Tuukhal hna cu Bethlehem ah an kal colh i Josef le Mary le ngakchiate Jesuh kha an hmuh hna tikah “amah kong i vancungmi nih a chimmi kha an chimh hna.” Mah tikah “tuukhal pawl nih an chimmi a theimi paoh cu an khuaruah a har dih.” (Luka 2:17, 18) “A theimi paoh” timi bia nih tuukhal hna nih Josef le Mary lawng si loin midang zong an chimh hna ti a langhter. Tuukhal pawl cu an kir tikah “an va hmuhmi le an theihmi ruangah khan Pathian cu an thangṭhat; vancungmi nih a chimh hna bantukte khan a si taktak ko.” (Luka 2:20) Mah tuukhal hna nih an theihmi thawngṭha kha chim loin an um lo.\nMary nih a fater kha Moses Nawlbia nih a hal hnaning in Jerusalem biakinn i a kalpi tikah profet nu Anna nih “Pathian cu a thangṭhat i Pathian nih Jerusalem cu a tlanh ṭhan lai tiah a hngakmi vialte hna sinah khan ngakchiapa kong kha a chim.” (2) (Luka 2:36-38; Ex. 13:12) Cucaah Messiah a chuahnak kong thawngṭha cu a thang thluahmah.\nMah hnuah “arfi zohthiammi hna kha nichuahlei in Jerusalem khua ah khan an ra i, ‘Judah siangpahrang a si lai dingmi ngakchia a chuakmi cu khuazei ah dah a um? A arfi nichuahlei in a chuah kha kan hmuh i amah biak awkah cun atu hi kan ra,’ an ti.” (Matt. 2:1, 2) Mah bia kha “Herod Siangpahrang nih a theih tikah a awlok a chong ngaingai i cu bantuk cun Jerusalem khuami vialte hna zong kha an si ve. Tlangbawi upa hna le Phungbia cawnpiaktu saya hna kha a pumh hna i, ‘Khuazei ah dah Messiah cu a chuah lai?’ tiah a hal hna.” (3) (Matt. 2:3, 4) Cucaah mi tampi nih Messiah a si hngami a phan cang timi thawng kha an theih. *\nA hmasa i kan rak langhter cangmi Luka 3:15 nih Judah mi cheukhat nih Tipil petu Johan kha Khrih a si kho tiah an rak ruah kha a langhter. Asinain cutin an ruahmi kha Johan nih hitin a chimnak thawngin a donghter: “Ka hnu in a ra lai ding pa nih cun Thiang Thlarau le mei in tipilnak aan pek hna lai. Amah cu keimah nakin tampi in a ngan deuh; kei cu a kedan putu hmanhah kaa tlak lo.” (Matt. 3:11) Johan chimmi bia nih Judah mi hna kha Messiah ratnak kong he aa tlaiin an lung a thawhter chinchin ko hna lai.\nKumzabu pakhatnak i Judah mi hna nih Messiah ratnak caan tuak awkah Daniel 9:24-27 i zarh 70 kong chimchungbia kha an hmang maw? An hman khawh men ko nain fiang tein kan chim kho lo. Jesuh chan ah mi hna cu zarh 70 tuakning he aa tlaiin ruahnak a phunphun an ngei, asinain an ruahning cu tuchan kan hngalhthiam ning he pakhat hmanh aa lo lo. *\nJudah miphun an si tiah ruahmi Essenes tiah auhmi thetse ram ah a ummi hna nih kum 490 a dih lai ah Messiah pahnih an chuak lai tiah an cawnpiak hna. Asinain a caan tuaknak ah Daniel chimchungbia an hman le hman lo cu kan hngal lo. An rak hman hmanhah anmahte lawngin a ummi hna ruahnak cu a dang Judah mi hna ruahnak cungah zeitindah huham a ngeih ti cu ruah awkah a har ngai.\nKumzabu pakhatnak a dih hnu hmanhah Judah mi cheukhat nih zarh 70 cu a voikhatnak biakinn a rawh caan, BC 607 in aa thawk i a voihnihnak biakinn a rawh caan, AD 70 ah a dih tiah an ruah. A cheu nih mah chimchungbia kha BC 170 hrawng in aa thawkmi Maccabee chan chungah a tling tiah an ruah. Cucaah Judah mi hna cu zarh 70 relnak ah an lung aa khat lo.\nLamkaltu hna le a hmasa Khrihfa hna nih zarh 70 kong chimchungbia kha ṭha tein an hngalhthiam ahcun Jesuh Khrih cu Messiah a si ti le a caante bak ah a phan ti kha an chim ko lai. Asinain a hmasa Khrihfa hna nih cutin an rak chim ti a langhtermi thil zeihmanh a um lo.\nA dang a ruang pakhat zong hi zoh rih hmanh. Thawngṭha ṭialtu hna nih Jesuh Khrih thawngin a tlingmi Hebru Baibal i chimchungbia hna kha an chim tawn. (Matt. 1:22, 23; 2:13-15; 4:13-16) Asinain Jesuh Khrih ratnak cu zarh 70 chimchungbia he aa pehtlai tiah ahohmanh nih an ṭial bal lo.\nA tawinak: Jesuh chan i mi hna nih zarh 70 kong chimchungbia kha ṭha tein an hngalhthiam le hngalhthiam lo cu kan hngal lo. Asinain Judah miphun pawl nih Messiah a rat lai an rak i ruahchannak a ruang ṭha pawl kha Thawngṭha cauk ah kan hmuh khawh.\n^ cat. 4 A hramthawk Greek Baibal ah cun vancungmi hna nih hla an sa tiah a ti lo, Pathian an thangṭhat ti lawngin a ti.\n^ cat. 7 Arfi zohthiam pawl nih nichuahlei “arfi” le “Judah siangpahrang” a chuahnak cu zeitindah an pehtlaihter, Israel ram i khual an tlawn lioah Jesuh a chuahnak thawngpang an theih caah a si hnga maw tiah kan ruah khawh men.\n^ cat. 9 Zarh 70 chimchungbia he aa tlaiin tuchan kan hngalhthiam ning kha Baibal Cawnpiakmi Taktak Cu Zeidah A Si? timi cauk cahmai 197-199 zoh.\nCareltu Hna Sinin Biahalnak—February 2014\nw14 2/15 cc. 26-27\nCareltu Hna Sinin Biahalnak—March 2020


Observation on March 2019 Yangon Municipal Election Campaign (Lai) – chinbridge Institute\nYangon Municipal thimnak ah constituency no. 3 caah aa cuh dingmi candidates dihlak 13 an si. Hi 13 chungah Yangon khuapi Mayor caah minung 4 an icuh i Yangon Municipal Committee chungtel thutden caah minung 9 an icuh.\nYangon Municipal Thimnak zohfelnak chung in biapi deuh tiah ruahmi hmuhning le thilsining tlawmpal cu a tanglei bantuk in ka hung langhter.\nYangon constituency (no.3) in Yangon Municipal Committee caah ai cuhmi minung 13 lakah nu pakhat lawng ai tel.\nThimfung lemsoinak an tuah ning a tha. Nain derthawnnak tampi cu a ngei ve. Mipi nih thimfung an tlak cio nak hnga catlap in siseh, biaruahnak (dialogue) in thimfung lemsoinak an tuah pinah motor in thimnak kong signpost cu khua chungah an vah pi.\nMipi nih thimnak kong an theih i candidate kong an theih khawhnak i an caah a tha bik tiah ruahmi minung an thim khawhnak hnga caah an tuahmi thimnak dialogue pawl ah mipi an ra i bia ngaih an huam nak hnga caah hlasak thiam an sawm hna.\nThimfung lemsoinak caah an chuahmi catlap vialte chungah candidate U Aung Khanh catlap in thimfung sining tlawmpal ka langhter lai. U Aung Khanh cu fimcawnnak lei in chim ahcun catang sang a si. Political Science Institute of Paris in MSc inUrban Planning and Public Administration le BSc in Political Science a dihmi a si.\nU Aung Khant Thimfung Lemsoinak Caah Chuahmi Catlap Ah Zeidah An Tial?\nAn chuahmi catlap chungah U Aung Khant i educational background le work experience pawl an langter pin ah U Aung Khant riantuanning a duhmi zulhphung (policy) tete zong an langhter. Cu hna cu:\nMipi nih thimmi kan si caah mipi he riantuanti ding.\nTransparent tein khinhmi riantuan ding.\nRiantuannak ah mipi iteltumnak karhter ding.\nThiamnak a ngeihmi, hmuhtonnak a ngeimi, mino, upa le mipi he kutsih in riantuanti ding, timi hna hi an si.\nU Aung Khant Thimfung Lemsoinak i a Derthawnnak\nU Aung Khant caah thimfung lemsoinak catlap chuahmi ah derthawnak tete tampi a um ve. Tachunhnak ah, mipi he riantuanti le riantuannak ah mipi teltumnak biapi ah ka chiah lai, tiah a ti ko nain Yangon khuapi thanchonak caah zeidah papek in ka tuan lai, timi a langhter lo.\nCucaah, U Aung Khant cu Salai Van Cung Lian nih biahalnak a tuah. Biahalnak cu “thimnak ah teinak hmuh law Yangon thanchonak caah zeidah papek in na tuan lai?” tihi a si. U Aung Khanh nih a leh thanmi bialehnak hna cu a tanglei bantuk in a si. U Aung Khanh nih teinak a hmuh ahcun papek in a tuan dingmi cu:\nMei le Ti\nMipi huhimnak (safety and security) hna hi a si.\nPapek in ka tuan lai, tiah U Aung Khanh nih a timi pawl hi thimnak ah ai pemi minung pakhat cio nih an ruah cio mi a si ko lai. Cucaah, U Aung Khant hi thimnak ah ai pe ve mi candidate dang he tahchunh ahcun zei hlei dah a si? Zei hlei dah a dang nakin tha deuh in a tuan lai? timi biahalnak a um kho mi a si.\nTahchunhnak ah, “riantuannak ah transparency a um lai,” tiah a ti a si ahcun Yangon municipal governance nih e-governance system tlamtling tein an hmang khawhnak ding caah rian ka tuan lai timi timhtuahnak hna ngei sehlaw a caah teinak hmuh a fawi deuh kho mi a si.\nPrevious Post Taking Corruption Seriously in the NGOs:Minimixing Waste and Maximizing Impact\nNext Post စိုက်ပျိုးရေးသိပံ(လုံပီး)တွင် သင်တန်းသူ၊ သင်တန်းသားများ တွေ့ကြုံရသည့် အခက်အခဲ၊ ပြဿနာများနှင့် စိန်ခေါ်မှုများ


Nifatin Aithing chumhmi haang dinpiak a rak ṭhat taktaknak phun (3) – Zion Tlang Media\nNifatin Aithing chumhmi haang dinpiak a rak ṭhat taktaknak phun (3)\nAithing hi chungkhar kip nih kan coka ah kan i chiah cio tawnmi a si lai tiah zumh a um. Aithing hi a hlan chan lio in khan vawleicung miphun tampi nih kokek sii-ai hrangah an rak hman cangmi a si. Aithing ahhin Vitamin A, C le E tampi an i tel pin ah nutrients le bioactive compounds tampi zong kha an i telchih rih. Aithing chumhmi haang in hin kan taksa hrangah hlawknak le a ṭhatnak tampi a um tiah an chimmi kha hun zoh tuah hna u sih.\n1. Thisen chungah thlum daat tam tuk ding a ven: Dothlatnak i an hmuhchuahmi cu, nifatin aithing chumhmi haang dinpiak peng ahhin thisen thlum Type 2 a ngeimi hna caah a ṭha tuk, an thisen ah thlum-daat tam tuk a um ding kha a ven. Cu pin ah pawpi le rilpi caah a ṭha taktak rihmi a si i, thil kan eimi a rial (thut-maan) kha a awlzanter deuh.\n2. Kan taksa rit tukmi kha a zorter/niamter deuh: Kan tai a ṭhanglian, kan thau tuk tikah thilpuan fenh-aih i hruk-aih kho ti lo tiangin kan um kho men, asinatein, lungrethei in rak um ti hrimhrim hlah. A ṭha bik cu aithing chumhmi haang hi rak ding ve law zeizong vialte a tluangtlam dih ṭhan ko lai.\nNifatin zing thawhka ah aithing chumhmi hang hrai khat dinpiak tawn law cu nih cun naa hngalh lo karlak bak ah khan na thaunak, na rih tuknak kha a tlakter dih lai, a zorter dih ko lai. Kan taksa ah cholesterol tam tuk aa khon ding a ven ruangah lung (heart) zawtnak tiang zong khan mi a kan ven chap rih.\nAithing can lio…\n3. Dehydration: Minung taksa nih hin ti 70% zatuak a herh dih, ti tam deuh kan dinpiak khawh lo zongah aithing chumhmi haang nitinte hrai khat peng kan din ahcun kan taksa nih ti a herhzah kha a rak chuahter khawhmi a si. Asinatein aithing kan chumh tik asi zongah kan theihhngalh peng awk a simi cu aithing kha a hring a si hrimhrim lai ti kha a si, aithing ro readymade bantuk phun pawl kha cu a ṭha lo tiah an chim.\nA cunglei kan hun langhtermi pin lengah aithing ahhin cancer zawtnak hrik a do khotu a um timi le, tha fah (muscle pain) ngei pawl pin ah i hliamkhuai tibantuk pawl olte in a damter khawh hna tiah aithing a ṭhatnak hi dothlatnak a tuahtu hna nih an hlatnak ah an hmuhchuahmi a si rih.\nPrevious Post:Nifatin ngandamnak caah tilum dinpiak a rak ṭhatnak phun (4)\nNext Post:Thih Timi Hi


myborsp – welcome!\nKip he Hakha kan phanhnak hi thla khat leng a si cang. Kan rat hnawhchan rian taktak kan thawk rih lo nain thil a cangmi a tam, kan tonmi a tam, ni a sau tuk i sau tuk a um cangmi kaa lawh ter. Hakha ni a sau ka tinak cu aho poah tuan tein thawh dih a si. Pepuri ti bantuk khi cu thawh tuanmi lawng nih an hmuh manh. Motor cycle kan ngei lo, kan ke in khoika poah kan kal nain, khua fa te a si i umkalnak le rianherh tuah ah caan tampi a la lem lo. Hmuhtonmi lakah a nuam ka timi le a har ka ti mi ka rak ttial lai i voi dang post tawnmi nakin a sau deuh lai.\nFebruary ka tlun lio he aa dannak cu October ah cun lei khu a tam tuk lo. Khua a thiang, nikhua a ttha, pawngkam a thiang, thingkung ti pawl zong an hring i a nuam tuk. Minung zong an i dawh khun. Zil, fongvoirawh, bisakut, mai ti pawl a zaat caan a si i ei le ei lo cu dang khat, dum phunphai a dawh ter tuk.\nHawi hlun, hawi thar he kaa ton caah a nuam. Mino kan theihhngalh thar mi rian an ttuan ngai hna i mah cu lung a nuam tuk. Rian ttuan ding ka tha a ka thawh ter tuk ve. Cun pakhat a ummi cu Hakha hi ka um lonak a sau ngai nain, kan phanh ka te hrawng ti dah lo cu, ka inn le ka khua timi feeling he khin kaa ziak colh. Ka ngam tuk.\nChin Idol a si i kawlram mintang hlasakthiam lawng si loin laitlang awttha pawl tampi zoh le ngaih khawh an si i a nuam tuk. Live music ka uar tuk i Chin Idol lio cu tuan tein kaa thawh peng. Tukum Chin Idol ah ka uar bikmi cu production team an si. Mino tete an si. Ka hmuh tawk ah rian an ttuanmi an i biatak tuk. An fel bak.\nTho puai kha Chin Idol he komhin chun ah kan tuah. Puai tuah dan hi Pathian thangtthat le hallelujah ti rumro a si uar a um ka ti. Pathian kan duh dan le kan upat dan kan nunphung puai pakhat ah a langh tukmi cu uar kan um ngai. Nifate kan nunnak ah a langh le langh lo tu cu ka hngal tuk ve rih lo.\nTho puai le CACC nih tuahmi Laica kong ceihhmainak ah ka kal i kan nunphung le kan holh a rum ngai ko nain ka hngalhmi a tlawm ning kaa fiang. Zion ah voi khat kan I pum I Lai hla hlapi in Pathian hla bak an sak thluahmah I ka khuasiksem zong a chuak dih. Ka upa deuhdeuh, miphun dang tam deuh he kaa cawh deuhdeuh ah hin ka Laimi ka sinak le kan sining hi hngalh ka duh deuhdeuh. Kan chuahkehnak kong hngalh hi kanmah le kanmah kong (identity) cawnnak ah a biapi bakmi a si cu mu? Lai nunphung le Lai holh hi tam deuh cawn bak ka hau ko I keimah bantuk nan tampi ve ko lai tiah ka ruah top ko.\nZurit thiam lo pawl\nZuri a phunphun ka hmuhmi vialte lakah Laimi zuri hi a mak lo pawl cu an si ve. Ke in a kal pengmi kan si caah kan hmuh khun hna rua. Hmurka in biachia chim le kuh timh ti phun phai an hmang. Thin an hung tuk nain a tthawng lo tukmi an lo I an ril lai I an thi lai ti phun hna khi phan a um. Sianginn kai a hrokhrol I viewpoint pawng ah zu a ding (rua tiah ruahmi)mi ngakchia pawl ka hmuh hna ko ah ka thin a ka khenh. Zeidah, zeitin ka tuah lai ti ka hngal lo.\nCaan hman lo\nA tawinak in chim ahcun Lai /Kawl suimilam rak ti mi kha a um rih ko. Cun mi he thil tuah I timhmi ah thil pipa um tuk lem lo bu in let top zong a um len rih. Mah hi cu phaisa dih lo, fim cawnnak hau lem lo in remh khawhmi zia a si ko I remh a hau bak ko.\nHakha lamphawk tampi ka kal I zuun rim a nam deuhmi lawng te an si. A caan ahcun an veilo cuahmah lio te pawl kan hmuh hna. An lau lem lo. Zoh dawh lo cu dangkhat, ngandamnak ca hrim ah a ttha lai lo.\nInnchung kuak zuk\nRawl dawr bak ah an zu ko. A zumi he zu lomi he rit dih, nam dih a si. A miak bak lo, a poi bak ka timi a si. Micheu cu mi inn lennak, mi innchung bak ah an zu ko, ngakchia an um ti zong ruat lo, tar an um ti zong an ruat lem lo. Tuah tawnmi a si caah khuaruah lo a fawi te ko. Nain a okay maw ti ahcun okay bak lo. Kan remh a hau ko.\nKeimah pumpak in harnak ka ton bikmi cu Kalay kan phanh bak ah ka laptop a rawhmi a si. Hakha ah mac a remhmi ka hngal hna lo i ka hawipa Yangon a kal lio ah ka kuat thla 1 leng a si cang nain aa remh kho rih lo. Ka rian vialte ka laptop ah um kaw, zeihmanh ka tuah kho lo. Sianginn khar kar, mah tluk caan um lio ah tuah hna ning law, ti ka ruah ah ka sivang.\nCCU sianginn khar kha kan rak hngal lo, kan hlathlaimi a chanbau ruangah a si. Rian ttuan colh ding bak in kan rak ra I rian a um lo pin ah rian um ciami le ka tttuan khawh lo tikah ka vaivuan dih ka ti lai cu. Khua ka ruah lo deuh ah kaa nuam I ka ruah deuh ah ka sivang.\nPathian sinah ka zai chel, kaa lawmh chel. A rak tthatnak cu Pathian he kan I naih deuh. Ka laptop cu ka thluak cu si kaw, a rawh tik ahcun Pathian hlei bochan awk cu ka ngei lo cu mu.\nTuan deuh ahcun Pathian he caan ka hmang ka timi hi ka voikhat zunput kalmi nakin a caan a tawi deuh. A dih colh. Atu cu Youtube ka zoh kho lo, ca le ka rel cawk lo, tlangval le ka ngei lo, ka vak cawk fawn lo I Pathian he caan kan ngeihmi (quiet time) khi ka sau ter deuh I Pathian he caan hman tti hi a rak nuam ngai te. Kan hleng bak hna lo. Pathian bak hi cu a mak hrim ko, uar um tuk!\nA sau bak cang I ka ngol rih lai. Mah tiang na rak rel ahcun kaa lawm. Internet a nuar bak I hmanthlak hi a lutmi poah ka tar ko.\nPosted on November 9, 2017 by myborspPosted in Hmuhton (Open Diary), Khualtlawnnak (Travel)Tagged Hakha TlawnnakLeave a comment\nPosted on August 9, 2017 August 9, 2017 by myborspPosted in Hmuhning le Ruahnak (Thoughts and Opinions)2 Comments\nNizan ah Mel Robbins nih a ttialmi 5 Second Rule timi cauk ka rel i atu i vaivuanh tiah ka auhmi procrastination kong hi chapter pakhat ah a chim. Vaivuanh ti tikah tuah ding um komi hrial i adang a nuam deuhmi tuah khi ka chim duhmi a si i adang lai holh ka hngalh rih lo mah hi ka hman bia a si. Minung umtu dan (human behaviours) lei a hlathlaimi nih vaivuanh kong ah an hmuhmi, ka cohlan ngai caah hika ah in share ka duh ve. Cun a cauk hi cawk phu tuk a si. Tukum chung atu tiang ka relmi ah ka uar bik.\nVaivuanh phun 2 a um; vaivuanh ttha (productive procrastination) le vaivuanh chia (destructive procrastination) ti in au ko hna u sih. Vaivuanh ttha hi cu cauk ttial, hla phuah, tbk. creative production caah hin a herh bakmi a si. Kan lungthin kha vaivuanhnak caan kan pek tikah kan tuahmi kan phuahmi caah thil ttha dang, hmuhnak dang, tampi a rak chuahpi. Cu bantuk rian pawl na tuah lio ah na lung a vaivuanh i rian na ttuan khawh lo tikah aipuan le mah le mah sual i phawt ding a si lo ti a si.\nHakha Vauruang @CCU\nVaivuanh chia tu cu tuah a hau komi tuah lo bak khi a si ko. Thawk khawh bak lo khi. Zeihmanh dawn tu ngai zong um lo, tuah a hau ti le hngalh ko, rian awt khawh bak lo khi mu. A cunglei kan chimmi hlathlaitu pawl nih vaivuanh hi thathut ruang ah a cangmi a si lo, an ti. Vaivuanh timi cu kan lungretheihnak, kan thluak retheihnak dam ter deuh nak caah kan pum nih a tuahmi a si tiah a ti. Stress coping mechanism tiah an auh. A tawinak in cun kan thathut ruang ah si lo in kan stress ruang ah kan vaivuanhmi a si a ti.\nKhuasaknak, nuva/nungak tlangval kong, phaisa kong, rian kong, nunnak kong ah kan lungre a theih tikah kan hmai i a ummi rian kha tuah lo in kan hrial i chikhat te kan lungretheihnak a dam ter tu ding ah video zoh, thil cawk, tibantuk kan tuah. Rian kan hrial tikah rian aa pong chin, santlai lo thathu ah kan i ruat i kan lungretheihnak (stress level) a kai chin, kan vaivuan chin, kan vaivuan i rian aa pong chin…Ti khan aa mer i kan i taap.\nGood morning, Laitlang!\nCu bantuk in i taap tikah chuah khawhnak lam a um ko a ti. Thil 3 tuah ding Mel Robbins nih a chimmi cu\n1) Nangmah le nangmah i ngaithiam; a caan caan cun kanmah le kanmah kan i hrem tuk, tinhmi sang tuk kan i pek tik i kan tlinh lo tikah kanmah le kanmah cungah kan i zumhnak le kan i bochannak kan zor ter tawn. Mah caah cun i ngaithiam.\n2) Tuhnu kum 10-20 i si na duhmi minung (the future you) dirhmun in khan atu na dirhmun hi zoh law atu i na stress mi hi a hme te an si ko lai. Mah hi keimah pumpak in ka zumh tukmi a si. Atu phaisa ka ngeih lo dan hoi hna hi tuhnu kum 3 ah ka tuak tthan tikah a ka ciah tuk te lai tiah ka ruah peng. Ka zumh taktak mi a si fawn.\n3) Nike ti bang, Just do it! Tlawm te lawng na lim ding a si zong ah thawk phawt ko.\nKan thawk phawt khin rian kan lim mi lawng si loin kanmah le kanmah kan i bochannak le zumhnak (confidence) hrim a kai deuh tawn khi mu. Mah hnu khan cun rian aa lim thluahmah ko lai.\nRian caah time table kan i suai tikah vaivuanh caan le, vampang i suk caan le kan thluak le kan pum nih an kan block caan suai chih ti a um bal lo. Kan ton tikah kan lau, kan stress. A phung a si pah ko ti kan cohlan duh lo ahcun kanmah le kanmah kan i bochannak le kan i zumhnak a zor lai i mah cu a ho ca hmanh ah san a tlai lomi a si.\nPosted on March 23, 2017 September 14, 2017 by myborspPosted in Hmuhning le Ruahnak (Thoughts and Opinions)Tagged 5 Second Rule, Lung vaivuanh, Mel Robbins, Procrastination, Productivity, Stress ManagementLeave a comment\nKan hnu thla February ah kanu le kapa he Kawlram kan tlung. Thla khat deng hrawng kan um i a tam bik kan umnak hi Hakha ah a si. Kawlram ka um lio ah siseh, ka rak tlun hnu ah siseh bia an ka hal bikmi a leh kaa harh bikmi cu Hakha a tthangcho maw timi biahalnak a si.\nAa thlengmi a tampi. Nain tthancho a si maw si lo ti a chim awk ka thiam lo. Hakha ah a tthangmi ka si i a luan ciami kum 11 ah ramdang ah ka pem i mah hnu i a voi khat nak ka phanh tthan khi a si.\nRangoon in Hakha direct bus in kan ra, suimilam 28 leng kan i cit. Hakha Maan timi kan i cit i Rangon khua chung le Hakha phanh lai ah hmanlung a hme deuhmi in an kan thlen nain a dang poah cu hmanlung a ngan pi in an kan phorh. Air-con a um, tthutnak a ngan pipi an si leng ah phone battery charge nak zong a um. New York le Baltimore kar kaa citmi bus nakin a ttha deuh. Norway i cit tawnmi bus he aa dannak cu bus cungah zumput a um rih lo. Mah te lawng cu a si ko.\nLei Um ah bus kan i thleng, bus hme mi pahnih ah an kan tlen.\nHakha phak lai tlang hrawng in Hakha van hmuh cu ka thin hi aa hlok. Nain vawlei khu a van chah thluahmah i ka lung a fim lo thluahmah. Hakah phanh lai ahcun thli a thiang lai tiah zeiruang dik ka ruah peng ka thei lo. Hakha kan um lio ah khual kan tlawn i kan kir tikah Hakha thli a thiang tiah ka ruahmi kha ka palh maw ti ka ruat tthan.\nInn tampi a karh, mawttaw, saikel tampi a karh, vawlei khu a karh. Ka ngakchiat lio ah a ngan pipi in ka hmuhmi inn pawl pawng ah inn thar ngan deuh pipi aa sa cang. Ka hawi le he tution ttin pah ah kan i dawi tonnak inn karlak lam pawl an bi chinchin. Lamphawk ka kal tawnnak an phih cangmi ti bantuk pawl zong a um.\nKa hawi le an rak upa pah dih cang hna i a biapi mi rian pawl lawng te an ttuan cang hna. Taang 10 dihka ah kan i tthen mi hna a si i keimah pi lawng a tthang/upa lomi kaa lawh ter pah. Ka rak hmuh tawnmi mi tam deuh cu Hakha ah an um ti hna lo.\nNgai tuk hna <3\nKhuachung cu electric mei a ttha tuk cang, ka um vialte chung ah nikhat te lawng bak mei a ra lo. Ka hmuh tawk ah, inn pawl ah hin thing le meihol hman a tlawm deuh tuk cang. Electric tisa sonak hman khawh a si mi ko khi kaa lunghmuih. Hakha kan um lio ahcun tisa te ruah ah thing lak, mei kau, mei alh ter vialte khi tuah a hau. Thilsuknak seh zong hman a si cang nain ka hmuhmi a tlawm ngai rih.\nWi-Fi a umnak a tlawm ngai rih (ka theih tawkah) nain mobile data in internet hman khawh a si. Siangngakchia ca le research a tuahmi ca ah a har mi belte cu cauk, e-book pawl download a har tuk, PC in rianttuan a har deuh. Facebook cu a vingh in aa ving ko. OK tuk.\nInnchung ah zumput a chia mi an karh chin thluahmah i kaa nuam ngai, nain innleng ah choi a haumi a tampi rih. Zaanttim ti pawl ah herhhai a chuah ahcun a buai ngai.\nDum pawl le ngakchia pawl hmuh ah lung a nuam bik. Hakha ngakchia ka hmuhmi an i dawh hna ning hi, ka khuaruah a har. Ka hmanthlak a zohmi zong nih an ti dih. Dawh tak bak khi si. Dum i anhnah bak van ttawh i ttawl i ei bak cun kaa nuamh tuk nakah a lau in ka lau. Norway i anhnah kan ei mi hi Thailand in cahmi a si i a thar bik kan ti mi hmanh hi an ttawh, an pack hnu in lam ah zeimawzat a um cangmi an si. An man zong a fak, sa nakin an man a fak deuh. Hakha i ei mi anhnah cu si tel lo, organic lawng te a hei si chap i quality a um tuk cu mu. Avocado hoi hna i a kung cung a hmin mi, a thei tum pipi, a thawthaw bak an si.\nVan Lal Pu te dum\nHakha le Globalization\nKa rak um lio ah Kawlram cu tawh hrenhmi a rak si. Vawlei ah pehtlaihnak a tlawm khawh chung in a tlawm. Atu ah cun Lei Um le Hakha kar kaa citmi bus cungah Jessie J hla an chuah. Ka research tuahmi hi nu le pa thleidannak/nu dirhmun cawisannak (gender issue/women empowerment) lei he aa pehtlaimi a si. Atu lio vawlei pumpi nih buai pi mi thil a si. Hakha i bia ka ruahmi hna tampi nih hi kong hi an i buai pi ve ti ka hmuh i ka khuaruah zong a har, a nuamh zong kaa nuam tuk. Ka um lio hrawng ah khan cun globalization hi a min kan theih men lawng a si. Atu ah cun vawlei ning in buaipi mi thil ttha lo dohnak ah kan i tel ve cang.\nFeminist Theology Class @Chin Christian University\nHi kong research tuah ah kawlram ka thlun hlan ah hin cauk heh tiah kaa rel cia, kawlram nu pawl kong an tuahmi research (a tlawm ngai rih) a tthing he a thar deuh he, academic a si lem lo mi ca pawl tiang khi ka rel hna. Kawlram ka rak um lio i a ka ngeihmi kawlram kong theihhngalhnak (knowledge) le ka cauk relmi fonh in ka thluak chung ah ka research kong he pehtlai in ruah ciami te a um ziar. Ka hlathlaimi kong hi ka theih ngai ko cang tiah ka rak ruah pah deng i ka supervisor nu nih cauk rel chap ti hlah a ka ti beh. Kan theih cang tiah kan ruah tikah kan lungthin on (open-minded) a har deuh i hmuh lo in kal takmi a tam tuk.\nHakha phanh lai tlang cung i khua ka ruahmi le khua chung i mi he bia kaa ruah hnu le khuasakdan pawl ka hmuh hnu in khua ka ruahmi hi aa dang tuk lawmmam. Minung bia ka ruahmi tampi i biachimmi nih fim tam tuk a ka chimh. A mak mak tor bak ka hmuh hna. Chin Christian University ah feminst theology le human rights timi course hoi hna an chimh hna. Siangngakchia zong hi Laitlang hmun ka kip le kawlram lei tibantuk in an si hna. Paletwa, Matupi, Kanpelett, Shan ram ti ban tuk hoi hna an tam tuk i sianginn kai a nuam tuk phun a si ka ti.\nKapa le ka u Harvey @Thlacamnak tlang\nHakha viewpoint 2 i Lai Inn\nHakha a tthangcho kun maw?\nBiahalnak tthing ah kir u sih law, a luan ciami kum 10 ah Hakha a tthangcho maw tthang cho lo, ti chim ding ah ka um zat a tawi ngai, ka hmuhmi zong a tlawm. Ka hmuh tawk in ka chim belte ahcun, minung lungput le khuaruahdan ah hin a tthangcho ka ti. Leng lei thilri lei (mei, lam, ti, mawttaw, saikel, nundan tbk.) pawl he pehtlai in cun a tthangcho nain a a tthancho mi hi a tlawm tuk ka ti. Nain nikum kum chin i kokel harnak kan ton hlan Hakha le atu Hakha zei tluk aa dan ti tu cu ka hngal bak ve lo. A zei si zong ah phaisa le institution a ttha mi te a um ah cun fawi ngai i aa remh khomi a tam ngai ko. Cozah institution nih a ti khawh lo hmanh ah kanmah miphun (ramchung/ramleng) nih kan tuah khawhmi a tam tuk, kan tuah ciami zong a tam tuk. Tam deuh in a dang post ah ka rak ttial te lai.\nPosted on March 15, 2017 by myborspPosted in Hmuhning le Ruahnak (Thoughts and Opinions), Khualtlawnnak (Travel)Tagged Burma, Chin, Hakha Tlawnnak, Laitlang2 Comments\nNunphung kan kilven dan a hman maw?\nMiphun pawl thawhkehnak tuanbia pawl zoh tikah hin a tampi cu khoika in lei in a rak ra mi, a rak pemmi an si, ti hi a tam ngai. Laimi zong nih cu bantuk tuanbia cu kan ngei. A tawinak in chimah cun mipem lawngte kan si ko hna. Amah duh tein a pemmi he duh lo buin pem a hauh ruangah a pemmi he kan si hna.\nAa tthekmi mipem (Diaspora) ah hin a min a thang bikmi le a tu tiang ceih bikmi hi Bible ca chan i Jew mipem pawl an si lai dah. Cu Jew diaspora kong hlathlainak saupi a tuahmi unau hna, Jonathan Boyarin (anthropoligist) le Daniel Boyarin (historian), nih 1993 i an chuahmi mipem kong cauk ah an ttialmi pakhat khua a ka ruah ter ngaimi, ka lung a tling ngaimi pakhat a um.\n“Diasporic cultural identity teaches us that cultures are not preserved by being protected from `mixing´ but probably can only continue to exist as a product of such mixing´´\nA sullam cu mi he kan i cawh lo thawng in kan nunphung kan kilveng kho deuh lem lo, miphun dang he kan i cawh tik tu ah hin kanmah sining le nunphung hi a lang deuh, a tawinak in cun, kan kilven khawh deuh, ti khi a si ko. Midang kong kan cawng deuhdeuh kanmah kong kan thei deuhdeuh, kan ti lai cu.\nRokefeller Center, NYC, USA\nA lung a tling lomi zong tampi um khawh a si nain, keimah pumpak in cun a hman tuk tiah ka ruah. Khua dangdang ram dangdang ah ka va um hnu, miphun kip he kaa cawh hnu ah hin ka Laimi sinak ah a fek deuh in kaa thei. Laimi sinak zong hi ka uar deuh i a sunhlawih zia ka thiam deuh. Norway kan pem ka, nu le pa inn ah um i Laimi bu sinah kaa teltum tuk lio ah hin Laimi si hi a har tuk in ka thei. A ka simh tuk. Pem ka cio si tikah kan lung a buai cio dih i kan i theithiam hna lo, bia zong a tam, i sik zong a tam. Norway sinah chuah deuh ahcun “ a tlau lai, zoh te uh´´ ti phun hna a si.\nNorway ah mipem si a rak harnak cu khua kip ah an kan tthek dih, holh thiam hna seh, anmah mi he i kom hna seh ti mi (integration policy) ruang ah si dawh si. Kan umnak khua cio ah Laimi tthi khat um cu thluachuah nganpi a si. Mah caah cun kan hawikom ah, kan kainak sianginn cio ah miphun khat i hmuh hi a um tuk lo. Mah tik ah Norway nunphung i hrawm a fawi deuh ngai. Kan hawi le zong hi miphun dang an tam caah, a tlawm bik nunphung pahnih karlak ah kan i tanh colh. Mino caah a har khun i upa caah a fawi deuh hlei bak ve lo.\nEllis Island Museum of Immigration, USA\nMiphun dang, nunphung dang tampi kan hmuhton thluahmah tikah kanmah nunphung le kan miphun tthatnak a cuang chin lengmang. Nu le pa inn ah um nih simh tuk i inndang chuah hnu, nu le pa nih an kan tuahpiakmi vialte kanmah tein tuah a hauh dih hnu i lung fian bantuk khi a si ko. Bible chung i fapa tlau pa hmuhtonmi bantuk a si ko rua hih, nain a tlaumi hi thil chia ah ka hmu lem lo, a biapi tukmi thil a va cawn caah mu.\nFa le nau le nih khuadang ah sianginn kai an duh tikah siseh, miphun dang tonnak ah an kal tawn tikah siseh thinphan ding le thlolh ding a si lem lo. Khuadang, miphun dang sin an um tik ah, anmah sining an thlau lo nak hnga ruahnak pek tu hi a biapi. Thlacampiak a biapi chinchin. A biana ah zu din na duh lo buin na hawi le nih an in hnek ruang ah din a hau tiah na ruah ahcun nangmah le nangmah naa upat lo bia a si, ti bantuk in biaruah khawh an si ko. Zu teh an duh rengreng ahcun tholh loin zu nih thluak le taksa zeitin a hrawh khawh zia ti bantuk hna chimh hi, tep bak hlah, ti nak in hma a kal deuh hnga.\nInnchungkhar lawng ah si loin mipem khrihfa bu pawl nih miphun dang khrihfa bu pawl he pehtlaihnak hna an ngeih tikah fa le nau le caah a ttha tuk. Midang he kan i tthen peng ahcun kanmah le kanmah i thlau viar zong kan fawi te. A biapi tuk rihmi cu kan nunphung kan kilven kan ti tikah kanmah Laitlang kan rak um lio kan rak hngalhmi nunphung le dan rumro kan kilven i thilsining aa thlengmi kan tuak lo ahcun pingpalo kilven zong a fawi.\nPosted on January 26, 2017 September 14, 2017 by myborspPosted in Hmuhning le Ruahnak (Thoughts and Opinions)Tagged Laimi, Nunphung, Sining zohtthannakLeave a comment\nHolh phun tampi a hmangmi (multilingual) kan si\nLaimi cu kan zapi ngawt in a tlawm bik holh phun 2 a hmangmi lawngte kan si: Laitlang kan um lio tein Lai holh le Kawl holh kan hmang, ramdang kan pem in holh 3nak kan cawng. Cun ramdang sianginn ah cawn lo a ngah lomi second language (kanmah caah cun 4nak siloah 5nak) kan cawng. Holh phun tam deuh thiam poahpoah cu a ttha ko i CV zong aa dawh tuk. Nain a harnak tampi a um ka ti.\nVoi khat cu dawr ah hawi le tampi he rawl kan ei tti. Norway pa ka hawi pa kha Chinese (Mandarin) major a si i a thiam ngai cangmi khi a si. Cinhnak ah ti in khan ka pawng i a tthumi tuluk pa he khan tuluk holh in an i chawn. Keimah he kan i chawnh tikah Norway holh kan hmang tawn i midang an i tel paoh ah English kan hmang. Minute tlawmpal bia kan i ruah hna ah a thluak a buai tuk tuk i ar ko in sau nawnpi a um. Ka ni len nain a si dan khi ka lung a fiang tuk.\nKensington garden, London\nKa mirang holh a dih caan a um, Norway holh le kawl holh khi mitchinh buin kawl chih ka herh caan zong a tlawm ti lo. Ka nuhrin holh a simi, kaa ziak bikmi Lai holh hman hmanh ah keimah le keimah kaa zumh lo caan a chuah a tam tuk. A ruang cu holh tam deuh hman peng tikah Laiholh hi felfai lo ngaiin, cawh hrut in, holh ka hman tuk caah a si.\nA hlan ahcun ka khuaruahnak holh in Lai holh bak a si. Nain a rau deuhdeuh i ka khuaruahnak holh zong hi aa cawh thluahmah. Kawl holh ka holh hna ah khin ka thluak in mirang holh in ka tuak hmasa i ka leh chommi khi a si. Aa tuaitam dih. Mah i khua ka tuak ngaimi cu ramdang chuak Lai fa le pawl an si. Laiholh in holh aa thawkmi an um bantuk in kan umnak ram holh in holh thiam aa thawkmi zong an um. An mawh lo nak cu an i hngilh lo caan tam deuh cu ngakchia zohkhenhnak ah chiah an si.\nWinter Wonderland @ Hyde Park, London\nKan bu ngakchia ka zoh hna nak in ka lung a fianmi cu a ngakchiat lio ah Norway holh lawng bak aa ziakmi zong hi tlawmpal an upat deuh cun ahodah Lai holh in ka chawnh lai ti an hngalh. Lai holh zeitik an thiam ti awk khin an um. A cheu cu inn ah Vuangtu holh a hmang i Biakinn an phanh ah Hakha holh a thleng kho colhmi an um. An ngakchiat deuh lio holh phun khat (Norway) holh lawng an hman lio ah hin khual kan ngeih tikah an soi ngai hna cuh, nu le pa an mawh chiat hna. Upa cheukhat hi an sual ngai cuh, holh thar cawn anmah nih an i fawih lo ngai nain kum 5 ngakchia nih Norway holh lawng a thiam rih ahcun an lung a rawk tuk. A cheu kan mileng pawl cu ngakchia pawl kha Hakha holh in an chawnh i an theih lo tikah “Nan fa Laiholh nan thiam ter lo, nan tlau lai,´´ tiah an ti colh hna, ngakchia nih Buanlung holh silo ah Surkhua holh a thiammi an tuak lo.\nChim ka duhmi cu holh tampi hman hi holh pakhat te kha thiam lak, nal lak in thiam a har ter pinah kanmah nuhrin holh kan thiam ciami zong a quality a zor ter. Mah cu nifatin cawn bu, hman cuahmah bu zongin a cang khomi a si, keimah tal in mi tampi caah a fawi lo. A lung a fim ngai cangmi upa ca hmanh ah a har ahcun ngakchia caah a fawi lai tiah tuak awk a si hrim lo. Hnuhmai tuak lo in soi hi ttih a rak nung tuk e tiah.\nPosted on January 11, 2017 by myborspPosted in Hmuhning le Ruahnak (Thoughts and Opinions)Leave a comment\nLife in London #5 – Hmanthlak\nAtu hi inn tlun ding ah Gatwick ah ka um i ka vanlawng cu a tlai ko hi ta, hngah ka huam lo tuk cu a si lo nain rawl ka ei ta lai ma ei ta lai lo ti kong ah a ka buai ter tuk. Hngah caan zong kha aa thlen peng tikah khan ka ca ma tuah lai, video ma ka zoh lai ti zong kha kaa laklawh, internet a ttha tuk lo. Kan hnu ka hawi nu pakhat he kan vah lio hmanthlak post lawlaw ning ka ti, a fe a ummi khua zong ka ruat kho lo.\nKan hnu ka post hnu khan cun kan umnak inn a dai tuk cang, ka hawi nu pakhat le keimah lawng kan taang. A kih ahcun ca tuah, ni khua a tthat ah cun hawi le he a leng chuah deuh si ko.\nChinatown hi ka uar tuk i mah karlak ah voi 2 ka va kal. Cun ka uar bik ve mi pakhat cu Kensington garden a si. Flo he kan rak kal lio ah cun spring a si i pangpar pawl an um i an i dawh tuk. Atu cu pangpar a um ti lo nain a hring ngai rih i an i dawh ngai. Dum chung i a ummi saram pawl khi minung an ttih lo tuk i nihchuak tuk an si.\nTawi te ka um, a cangmi a tam tuk lo nain, ca tuah ding a tam tuk i sau tuk a ummi ka lawh ter. Norway ahcun zarhpini dawr awn lo a si i zarhte ni ah khin kan herhmi kan cawk dih lengmang tawn. London ka phanh ka cu zarhte ni a phanh poah ah ka thluak nih zeidah cawk cia a hau ti pawl khi amah tein a tuak lengmang. Atu cu kaa ziak ngai i, an tap in a tlami ti hmanh kaa ziak cang. Ka phanh ka ahcun ka ding kho bak lo nain, Malaysia i tap ti bantuk khi a rim cu a si.\nA zei si zongah semester pakhat cu a dih tthan ko cang. A tthami thil zong an dongh caan a phan, a chia mi thil zong an dongh caan a phan peng ko. A nuammi thil kan ton tikah a caan lio te lawmh zia le a nuam lomi thil kan ton tikah fim cawn kan i zuam a hau ko rua hih. Ok, ka thuk tuk, kaa celh lo. Rawl ei ding ka kawl ve lai.\nHmanthlak tam deuh post ka duh nain a nuar tuk i za rih seh.\nPosted on December 28, 2016 by myborspPosted in Hmuhton (Open Diary)Tagged Life in LondonLeave a comment


Bawli Hruk Lo Ruang i Buainak – Salai Kawltu\nBawli Hruk Lo Ruang i Buainak\nKaitlyn Juvik cu kum 18 a si i zeitindah chawleh thalnak ka tuahning si hnga timi ruahnak he nichiarte siang a kai peng. Sihmanhselaw nikhat cu an sianginn vice principal nih a office ah a kawh. An vice principal nihcun zei caah dah bawli loin sianginn na rak kal tawn, hibantuk hin sianginn ah rak ra ti hlah tiah a chimh.\n#10.Hi hmanthlak hi an vice principal nih a office a kawh lio ah a hrukmi angki a si.\n“Office in a ka chuahter bak in ka lung a rawk cikcek, ka angki hrukmi cu facebook ah ka post colh, hi ti hin ca zawng ka ttial ‘Hibantuk angki ka hruk ruangah a khuaruahharmi nan um maw’, angki hruk aihning sianginn nih a cohlanmi bantuk te in ka hruk aih ve ko cu ta” tiah Kaitlyn nih a ti.\n#8.Siangngakchia vialte nih minung siningte in angki an i hruk awk a si.\nSianginn principal nih a chimmi bia cu “Siangngakchia nih zeibantuk chungnawh dah an i hruk timi kan dothlat bal lo, an dihlak nih aa tlakmi hnipuan lawnglawng an i hrukaih awk a si, aa tlak lomi hnipuan he sianginn an rak rat ahcun thilsining kan chimh tawh hna” tiah a ti.\n#7.Bawli hruk lonak nih harnak a chuahpi loh\nSiangngakchia pawl nih thilsining an theih tikah an hawinu Kaitlyn cu an dirpi. A hawinu pakhat Brooke Lanier nih an sianginn principal nih Kaitlyn a sikning a duh lonak langhternak caah FB page “No Bra, No Problem” timi Movement a ser. Hi thil hi nikum May 25 i a cangmi a si. “Chantiluan minung nih kah duhmi poah angki kan i hrukaih a ngah dih” tiah ca zong a ttial.\n#6.Siangngakchia pa pawl zong nih an hawinu Kaitlyn cu an dirpi\nSiangngakchia pawl nih hibantuk tuahsernak hi cu kan duh hrimhrim lo tiah an ti.\n#5.Zei caah dah nupawl lawnglawng an sik hna.\nSiangngakchia pakhat Samuel nih “Kaitlyn angki hruk ruangah sianginn vice principal nih a sik timi ka theih bak in ka khuaruahhar taktak” tiah a ti.\n#4.Sianginn Phunglam ttialnak cauk\nPhunglam ttialnak cauk zong ah hnipuan hrukaihning a ttialnak kan hmu bak lo tiah siangngakchia pawl nih an ti.\n#3.Aa tlakmi hnipuan\nBawli i hruk cu pumpak duhthimnak a si, ka duhmi hnipuan poah in ka colcangh a ngah tiah Kaitlyn nih a ti.\nSiangngakchia pawl nih an sianginn dihni puai an tuah, cu caan ahcun Kaitlyn cu bawli lo bakin sianginn dihni puai ah a kal hram hram.\n“A duhmi poah nih bawli an i hruk lo tikah a duhthimnak a si tiah kan theih a herh” tiah Kaitlyn nih a chim.\nZeidah nang na ruahning a si?\nPrevious Post:Vawleicung Mirumbik Pa Jezz Bezos Nupi nih Mah Zat Tangka Bak a Hmuh Lai\nNext Post:Pumsa Duhnak Le Dawtnak Tak Tak Ai Dannak


Chinland, Lungler Sakhan cu Mirang(British) Chan bak in a rak um mi a si cang – Chintanbo\nChinland, Lungler Sakhan cu Mirang(British) Chan bak in a rak um mi a si cang\nSeptember 15, 2021 admin CHINNEWS 0\nChinland, Lungler Sakhan cu Mirang(British) Chan bak in a rak um bak mi a si cang\nMirang nih Kawlram an rak uk lio ah atu i Telenor Tower tung pi a dirnak hmun ah khin Mirang Ralkap Sakhan nganpi an rak chiah i Bihar Camp ti a rak si. Bihar cu India i Bihar khi an si. Cun Kawlram Independence an lak hnu in Lungler ah June 17, 1965 ah ralkap sakhan an rak chiah. Ralkap Sakhan cu March 10, 1967 ah Palik Sakhan ah an thlen.\n1968 June 8 ahhin Sakhahmu cu Lal Thang a rak si i Thantlang ah meeting a tuah caah Mang Tial (senhnih) nih sakhanhmu tuanvo a lak lio a si. Cu caan lio theng te zing sml pakua in Mizo tapung nih an hung kah hna. Palik Tawk Zam cu mortar bomb nih a tlak i a thi colh. Sakhanhmu Mang Tial cu a khel ah an khen ve.\nPalik Rual Cung nih kan i kap ti lai lo a ti le mizo tapung pawl cu an hung lut. Palik minung 16 hrawng an rak um. Cutin zing sml 11 tluk ah an rak lak khawh. Mizo tapung nih nan pheikhok le thilthuam(kedan le thilthuam) vialte kan pe dih uh an ti hna i an pek dih hna. An hrem hna lo. Hrang Kio Pa inn ah an pumh hna i Mizo tapung bawi Pu Cuao Dinga nih bia a chim, “Kan ram a si, nan duh le kan sin ah hung uh, nan duh lo si le Kawl cozah sinah kal u,” a ti hna.\nPalik an zapi tein muikhumnak Pu That Nawn nih a rak tuahpiak hna hnu ah Thantlang lei tlun an i thawh. Sihhmuh ah an riak, a thaizing Sopum ah an riah hnu ah Thantlang an phan. Ralkap Khah Lah Yah 23 Ralbawi Seing Maung le a naule pawl an phanh he an itong. Rual Cung le Mang Biak le Kil Mang nih an zulh hna i Thantlang ah riak loin an kir than i Sopum ah an va riak tthan.\nCun Sihhmuh khuahlun ah an riak. Mizo tapung hi Sihhmuh khuathar atu Sihhmuh khua khi an rak phan ve cang. Zing lei suimilam 7 ah Mizo tapung cu an kah hna. Lungler Sakhan an lakmi Thilri le meithal an lakmi vialte an zaam tak dih. Sihhmuh in Thangzang ah tiva hor hrawn buin ralkap le palik pawl cu an phan. Thangzang in Lungler ah an hei lan. Khah Lah Yah 23 pawl nih Sakhan cu an hngah. Khan Lah Yah 42, Kalaymyo ummi nih an hun thlen hna.\nA tawinak in- An i kah ni June 8,1968- Muikhum ni June 9,1968- Sihhmuh riah ni June 10,1968- Sopum riah ni, June 11,1968- Thantlang an phanh in Ralkap he Sopum ah an kir than i June 11,1968 hi an riak than. ihhmuh Khua hlun phanh ni June 12,1968 Mizo tapung he kah ni June 13,1968( Sihhmuh Dar Bu hngakchia nute a rak ihliam) Thangzang riah ni June 14,1968 Lungler phak ni June 15,1968 a si. Cu thok cun Ralkap hi an um thai.\nCrd. Rev.Tial Uk, Pu Kil Mang (Palik pension mi) cinken ning in a fapa Ptr Ca Cung Bik tialmi ka hun remh chapmi a si.\nTu Thla Chung ah CDF-Kanpalet nih SAC ralhrang 30 hrawng a thah cang\nMin Aung Hlaing A ngaihchia cang; Mandalay-Myitkyina Tlanglawng lam hlei Bom puah ruang ah


Ngaih A Chia Ko Mu Bawi Thiang Bik Hlathar Kan In Siang Lo Pupu-Video – Chin World News Evening\nNgaih A Chia Ko Mu Bawi Thiang Bik Hlathar Kan In Siang Lo Pupu-Video\nDecember 23, 2019 December 23, 2019 Salai Van Music and Videos\nTutan hlasakthiam Bawi Thiang Bik hlaphuahmi le sakmi cu ngaih a chia ngaingai. Hi hla hi a pu Lian Peng caah a phuahmi le asakmi a si i a hla min ah “Kan In Siang Lo Pupu” ti a si. Tha tein vun ngai ve cio hmanh u ngaih a chia ngaingai. Bawi Thiang Bik hi a rak men bak lo. Hlasak lawng hlah maw a thiam kan ti lioah hla phuah zong a thiam taktak.\nBawi Thiang Bik Chinmi hlasakthiam Gospel Singer ahcun ahla hi zohtu a ngaih cem a si lai. Ahla pawl hi a zohtu an tam taktak. Cun mipi zong nih an uar i a hlabia zong an ttha ngaingai hna. Pathian thluachuaknak a pek i tukum chungah “Gospel Singer Of The Year” zong a cotu a si. Uar a um taktak.\nCun tukum ah Pathia nih lam a hruai i nupi ttha te amah bantukin hlasakthiam Gospel singer a simi Naomi Par Tha Sung he chungkhar a dirtharmi an si. An nupa in Pathian thangthatnak hla lawng a simi an si. Pathian nih an Aw zai amah sunparnak caah hmang chin ko hna seh. Kan In Siang Lo Pupu timi hla a phuahmi rak ngai ve.\nMyanmar Idol In Chin Nu Esther Dawt Chin Sung Salai Pakhat Nih A Chimmi Cu Mak Ko\nFalam Facebook Page Pakhat Nih Esther Kong A Tialmi Cu Lung A Fak Ko Mu


Brawl Kaya a Brawl deck by MasterDog - MTGDECKS\nHome MTG Brawl Kaya, Orzhov Usurper\nBrawl Kaya deck, by MasterDog\nBrawlKaya, Orzhov Usurperaetherhub MasterDog\nBrawl Kaya. Builder: MasterDog. — — 01-Apr-2020\nBUY: $89—18.47 Tix\n1 Forbidding Spirit $0.25 $0.03\tU\n$18.38 Tix @cardhoarder $0.99 / Week @cardhoarder $n/a @tcgplayer $90.38 @cardkingdom\n1 Seraph of the Scales 1 Cavalier of Dawn 1 Forbidding Spirit 1 Realm-Cloaked Giant 1 Giant Killer 1 Murderous Rider 1 Yarok's Fenlurker 1 Burglar Rat 1 Epicure of Blood 1 Gray Merchant of Asphodel 1 Mortify 1 Despark 1 Consecrate // Consume 1 Cling to Dust 1 Kaya's Wrath 1 Ritual of Soot 1 Revival // Revenge 1 Shatter the Sky 1 Vicious Rumors 1 Agonizing Remorse 1 Duress 1 Doom Foretold 1 Oath of Kaya 1 Prison Realm 1 The Birth of Meletis 1 Tymaret Calls the Dead 1 Elspeth Conquers Death 1 Elspeth's Nightmare 1 Underworld Dreams 1 Treacherous Blessing 1 Banishing Light 1 Ill-Gotten Inheritance 1 Elspeth, Sun's Nemesis 1 Davriel, Rogue Shadowmage 1 Ob Nixilis, the Hate-Twisted 1 Godless Shrine 1 Orzhov Guildgate 1 Scoured Barrens 1 Temple of Silence 1 Field of the Dead 1 Karn's Bastion 1 Castle Ardenvale 1 Castle Locthwain 1 Fabled Passage 1 Field of Ruin 1 Command Tower 1 Interplanar Beacon 1 Labyrinth of Skophos 5 Plains 6 Swamp 1 Kaya, Orzhov Usurper\nLast update: 2020-04-15 18:07:19


Kalay ah Ralkap le Palik nih Tihnung Ralhriam in Mipi An Kah Hna Timi Tehte. – Kawltu Team\nKalay ah Ralkap le Palik nih Tihnung Ralhriam in Mipi An Kah Hna Timi Tehte.\nKalay ah Ralkap le Palik nih Tihnung Ralhriam an Hman Timi Tehte. Kalay ah ralkap le palik nih mipi an kah hnanak ah ralram taktak ah hmanmi RPG Rocket Bomb le 40MM Grenade pawl an hman i, a tlolhmi bomb cheukhat zong khuachung ah mipi nih an hmuh hna.\nRelchap: Chin Ramkulh Cozah Zung Min Ralkap nih an Thlen Tak Tak Cang.\nChin Ramkulh Cozah Zung Min Ralkap nih an Thlen.\nHakha khua i Chin Ramkulh Cozah zungpi a min cu nihin April 10 ah “Chin State Administrative Council Office” (ချင်းပြည်နယ်စီမံအုပ်ချုပ်ရေးကောင်စီရုံး) tiah ralkap (SAC) min an thlen cang.\nRelchap: Ralkap Nih Kan Chin Nurse Zahaan Ah An Tlaih Ve Than Ee..\nTedim Sii Inn I Nurse Pakhat Ral Lo Kap Nih Ningcang Lo In An Tlaih.\nChin ramkulh chakhlei, ih khun (100) umnak sii inn,Tedim khua i Nurse a tuan mi Mai Cing Daih Kim(T/N) cu nizaan april 9 2021 zanah khan ralhrang phu nih zei hmanh chimfian/tette um lo in ningcang lo in an tlaih tiah thawng kan theih.\n← Zualko (R.I.P) Kalaymyo HERO Pu Biak Lawm Cuang Ruak Inn A Phan.\nA Cutluk Uar Um Hna Cu Dah! (Ralkap I Cei Cik Cek Hna Seh)! →


Nizan In Buai Hram Aa Thawk Pah Ko Cang Hih, PDF Le Ralhrang I Kahnak Ah Ralhrang 30 An Thi! - Chin Eleven News\nJune 23, 2021 admin@chin11news.com Myanmar 0\nJune 22 zanlei ah Yinmapin(ယင်းမာပင်) peng Ta Yaw Kyin (တရော်ကျင်း) khua ah PDF le ralhrang i kahnak a chuak tiah theih a si. PDF lei in pakhat a nunnak a liam pahnih hliam an tuar.\nRalhrang rallokap Ta Yaw Kyin ( တရော်ကျင်း) khua ah pahra an thi, Hmungzua( မုံရွာ) lei in rak bawm ding in a ra mi Banbuai(ဘန့်‌ဘွေး) khua pawngah bomb nih a puahhnawh hna i pakul an thi an dihlak ah sawmthum an si tiah PDF lei in chimnak nawl ngeitu nih a chim. Credit: TCP\nKawl Ralhrang thinphan hram aa thawk cang : Tuzing Manladay buainak cu Kawl Ralhrang thinphan hram a van i thawk pah cang. Khuapi chung cu caan zeimawzat a dai nain nihin cun buaihram a van i thawk than cang. Tuzing ah Mandalay ah PDF a thimi zong an um i, tlaih khih a tongmi zong an um.\nNihin buai hram a van i thawk bak in a kenkip loin Mandalay PDF bawmh dingin ca an van chuah cio cang. PDF (Pyin Oo Lwin) nih Mandalay MPDF he hmunkhat ah kahdohnak kan i tel ve lai tiah thawng an thanh! A fawinak in chim ahcun, Pyin Oo Lwin cu Mandalay bawmh dingin timhcia kan sicang tiah an langhter hi a si.\nCu lawng siloin Bago PDF nih Mandalay cu bawmhcolh/zuanhnawh a timh colh ve. Atu hi khuapi chungah kahnak hram an van thawk hi a si. PDF pawl hi caan zeimawzat raldoh/raltuk an cang hna i, hmun tam nawn ah an lim cang hna. Hi hna pawl an van i lim dih cun KHuapi chungah luh in Ralhrang le a minung pawl biatak tein doh an i tim cang.\nTutan Min Aung Hliang 0Uknak a firmi cu a hohmanh hnutolh an i tim ti lo. Cu caah a tutan ah Yangon khua chung zongah ralkap rian khinhmi khuabawi pa 8 zong a ho ti theih loin an thah cang hna. Cucaah a tu hi PDF pawl cawngcangh le thiltuahmi cu Min Aung Hlaing le a ralkap caah thinphan dailo bantuk a si cang tiah minung pakhat nih a langter hi a si.


Myanmar Breaking News :USA Rammi -2 Le Kawlmi-2 Nih Ritsi -Sechoh Ekah -20 Bak In An Cinnak Ah Palik Nih An Va Tleih Hna! – Daily Post TV\nMyanmar Breaking News :USA Rammi -2 Le Kawlmi-2 Nih Ritsi -Sechoh Ekah -20 Bak In An Cinnak Ah Palik Nih An Va Tleih Hna!\nMandalay – Minchian Kayiang, Nganzun Myone chung ah: III M Glabal Nutracetical Company timi cinthlaknak ah Sechot lawng te Ekah (ecres) 20 bak in an rak cinmi cu , Palik le ritsi lei riankhinhmi palik pawl nih an cin nak dum ahcun, a neitu minung -4 cu an va tleih hna.\nSechoh kung angan cangmi 349,290 an si, an cinka mi hi kung -5200 an si. Sechoh a hnah an carmi SalaEih -19 khat, Sechot a hang thlor rihlo mi 1,804g hi an tleih chih hna.\nCun sechoh an cinnak ahhim Formic Acid litter -1, Ethanol 45.6 litters, Alchohal ahang 22.8 litters, Biomax a hringmi 6 litters, Acetone 5 litters, Acetonitrile 5 litter, Concort Water 3 litters, Methonal 12.5 litter, Sechoh hang 500 grams le motors-2 cu an tleih chih hna.\nPalik nih an tleihmi hna ah Kawlram minung pahnih hna cu Shein Lat ( kum 37) , Shwe Lay Myat Noe hi an si. American ram minung -2 an tleihmi hna cu : Mr. John Fredric Todoroki kum 63, Mr. Alexander Skemp Todoroki kum 49 hi an si hna.\nCozah theihpi loin mah tluk tam in an cim ngam mi cu cozah lei zong an khua ruah a har ngai. Phung ning tein dantaknak pek an si hna lai tiah theih khawhmi cu an si.\nDaw Aung San Su Kyi China A Tlawnmi Ah Ruahchannak Pawl!\nNau Pawi Lio A Tleih Hrem Lio Ah An Rak Chanh Khawh ,Fak Tak In An Velh!


ACR cawlcanghnak in ralzaam pawl caah a lak in Cancer zawtnak zoh khawhnak a um lai – Chin Modern News\nSeptember 29, 2020 September 25, 2020 by Chin Mordern News\nA ra lai mi October thla ah ralzaam pawl (UNHCR card/catlap le community card) ngeimi hna pawl caah Cancer zawtnak lei ngandamnak kong fimthiamnak peknak le zawtnak zoh piaknak cu ACR le National Cancer Society Malaysia (NCSM) hna i fonh in tuah a si lai i ahopaoh nih rak i zohter le tel khawh cio a si. Zawtnak zohnak ding cu a tanglei bantukin a si lai.\n2 October 2020 ah Cancer zawtnak lei ngandamnak kong fimthiamnak peknak le zawtnak zoh piaknak cu a um lai i zawtnak hmuhmi an um sual ahcun 9 October 2020 ah National Cancer Society Malaysia (NCSM) siizung ah a man lo tein thlopbul piak an si lai.\n6 November 2020 ah Cancer zawtnak lei ngandamnak kong fimthiamnak peknak le zawtnak zoh piaknak cu a um than lai zawtnak hmuhmi an um sual ahcun, 13 November 2020 ah National Cancer Society Malaysia ( NCSM) siizung ah man lo tein thlopbul piak an si lai.\nA voikhatnak ni (2 October 2020) i Cancer zawtnak lei ngandamnak kong fimthiamnak peknak le zawtnak zoh piaknak hmun cu a tanglei bantukin a si lai;\nA Caan: 8:30 am -12:00 pm tiang\nAhmun: Senthang Christian Fellowship\n2nd Floor, 50, JALAN SUNGAI BESI, Pudu, Kuala Lumpur.\nGarb Address: TAI HIN ONM MOTOR SDN BHD.\nCatialtu: James Bawi Thang Bik


Ralram Ah A Kalmi Ralhrang Minung 2 Covid-19 In An Thi, An Hawi Minung 60 Hrawng An chawnh Manh Hna - Chin Eleven News\nRalram Ah A Kalmi Ralhrang Minung 2 Covid-19 In An Thi, An Hawi Minung 60 Hrawng An chawnh Manh Hna\nAugust 27, 2021 admin@chin11news.com Myanmar 0\nSagaing ramthen Myaung peng chung khuachungah cawlcanghnak a tuah lengmang mi ralhrang cheukhat hna cu covid-19 zawtnak an ngei i, minung 2 an thi cang tiah Myaung PDF nih an chim.\nMah ralhrang hna hi August 21 hrawngin Sagaing le Magwe remthen khuachungah an lut i, khuami a tlai lengmang mi hna an si. Bu 2 in an i then i, minung 60 lak ah minung 50 nih zawtnak an ngei.\nAn zawtnak hi a sau pah cang. Eidin zong mipi nih an pe hna lo, sii zong tha thiin an ngei lo. Pahnih an thi cang, pakhat cu a dirhmun a tha lo ngai, oxygen pek a hau mi a si tiin kan theih tiah Myaung PDF nih an chim.\nErawady tiva hrawng Myaung peng nichuaklei Bokawng, Thungkyaing, Memataw, Nagapauk khua le Nitlaklei Chindwin tiva thluan ah a um mi khua 8 hna cu ralhrangbu nih an luthnawh lengmang hna ruangah khuami 1000 leng an zaam cang tiah theih a si.\nHi kong he pehtlaihin khuami pakhat nih; an zawt ruangah khuachungah bawmhnak an kan hal, siibawi zong an kawl. Khuachung Ar hna an thah, an ei. Covid an si ti a fiang. An hawile ka dangah a ummi hna zong nih an rak fonh duh hna lo tiah a chim.\nRalhrangbu hna cu Myaung pengchung lawng si loin Sagaing ramthen Dipeyin, Minkin, Yinmapin, Kani le Magwe ramthen chung Yesakyo peng chung khua hna cu khuakhat hnu khuakhat an luhhnawh i, khuami an tlaih, an thilri an chuh lengmang hna tiah theih a si.Ref; Irrawaddy;TCP\nRalhrang Nih Hriamngan In Khuachung Inn An Kah I Ralbawi A Pa An Kah Chih\nKNU Le SAC Ralhrang Ni 2 Chung An I Kap Ralhrang Minung 15 An thi\nSagaing Ramthen PDF Phu 3 Komh In SAC Ralhrang An Phomh Hna, SAC Ralbawi Rank Telh In A Thimi An Tam


Elijah Yip to Speak at Hawai`i Water Law Seminar\nCades partner Elijah Yip will chair the upcoming Hawai`i Water Law seminar on July 22, 2016. The seminar will review the important role of water and water law in Hawai`i. Join Elijah as he speaks on recent Hawai`i Supreme Court cases regarding entitlement to a contested case hearing, the Public Trust Doctrine, and rights of action arising under the Hawai`i Constitution, especially in the context of water rights, environmental law, and land use\n“This program surveys major legal and land use issues relating to water, including regulation of freshwater resources under the Hawai`i Water Code, coastal development, the public trust doctrine, the Clean Water Act, and climate change.”\nHawai`i Water Law


Video: Kan Ram Caah CNLD Timi Hlathar Cu Vun Ngai Cio Hmanh U! A Tha Lawlaw – Lai Lungrawn Post\nKan Ram Caah CNLD: CNLD Vanmualthar Khua mino nih Miphun teinak caah hla an vun i thawh mi cung ah kan lung aa lawm tuk. Chin miphun caah zohchun awktlak le lam hmuhsak tu nan si. Hla phuahtu Ceu Lian Hmung (Vanmualthar) cung ah le hlasaltu Vanmualthar Mino dihlak cung ah kan lung aa lawm hringhran.\nCNLD in Hakha – Thantlang peng in mino le nupa nih nanmah le ti khawhnak le a si khawhnak lam in cawlcanghnak nan rak ngei cio. Miphun Covo Laak Than Ding Ah le Chin miphun funtomnak caah tangrual chinchin ko hna usih. Kan si khawhnak lam in kan tuah mi dihlak hi Pathian nih kan theihpiak sehlaw, thlua kan chuahpiak hram ko seh. Vanmualthar mino dihlak cung ah le Chin miphun dihlak cung ah kan lung aa lawm tuk. Hla a ngaitu dihlak upatnak he, CNLD (Thantlang – Hakha) A tangbik ah video um lai.\nRelchih>>>>Biapi Hlapi ah Ruahpiak Awk A Tlaak Lo’‘ ..( TB biachim a lung a faakmi hna caah vitamins si hraam seh)/ Naite TT #3 Khuabawi ( Khuabawi a si hmanh hi mak ka ti) Pu Tum Bik biachim kha cu biapi hlapi ah ruakpiak awk ah ka chia lo.Ziahtiah Pu Tum Bik hi TT ka um lio ah ka hngalh ngaimi a si. Kan i kom tuk lo nain TT ka hawile i an hawichin a si tikah..Cataang in CL VI hrawnghrang a si ( Under middle school). Palik zung ah piata hrawng a rak ṭuan tawn. Ahnu ka theih ningah palik in a zaam a timi zong an um.Cun palik a sinnak in an phuah a timi zong an um.\nMi dang naal ngai cu a si. TT Lungṭial sang hrawng ah amah nakin cataang a niam deuhmi pawl khi a palik uniform hruk in bia lei hla in a dehcawh tawn hna,.Cucu midang sinah capo thlanglamh nawn in a phuan ṭhan tawn hna( Cucu keimah hrimhrim nih ka theih).Amah hi TT kek dakmak cu a si lo( A khua min ka hngalh ko nain ka chim lai lo chim a herhmi ah ka ruat lo),.\nNai interview an tuah lio a bialeh ning pawl kha kei cu ka nih tu a chuak. Aize..mi fanaupa knowledge ngeih lo buin dang naal hi a va poi dah ka hei ti salam ko. Apoi bik nak cu ṭah lakah nihchuak tiiah a min ah BIK aa tel vemi TT covid Fund raiser committe chairman a simi kan u PU LAWM BIK ah a ruat sualmi an um kha a si. Pu Lawm Bik caah a faak khun.\nTT kan um lio ah TUM BIK hi mah lio nungak dawh DAWT CHIN a pale inn ah a rak um ..Cucu TT chaklei sang tlangval pawl nih Lg DAWT CHIN hla an rak phuahmi atu tiang kaa cinken rihmi cu ”An zuat TUM BIK le Than Ṭial an lawi zawn ah ai ka dawt bikmi Chintawi a lawi lo e” tiin hla an rak phuah bal..\nNOTE : A biachim ”Kawl pawl hi nehsawh tuk hna hlah u” a timi hi..Kawl nih maw an kan nehsawh.. Laimi nih maw Kawl kan nehsawh hna??Timi hmanh a lung a fiang lo.Canada ah a ummi TT kek ka hawipa nih cun.”interview an tuah hlaan ah khan Kawl pawl nih ZU an dangh ta i a si la”tiah nih bu in a ka chimh. TUM BIK hi ngiar awk zong a tlaak lo.TT a serhsat tu..Ngiar ding tak a simi pawl tu khi ngiar ding an si. Alu hna a kawng ve cang kha..Credit: PPP…CANADA.. hi ka hi hmetlaw video zoh khawh si.


Lungrawk Ngai A Si: US Ram State Cheukhat Ah Cun Mipi Nih An Duhmi Paoh An Tuah Thluahmah Ko Cang – Chin World News Evening\nAdmin||04 Vaupi 25-2020|| Vawleicung ah US ram cu coronavirus a tambiknak le a thimi zong a tambiknak ram an si ko rih lio ah state cheukhat ah cun mipi nih an duhmi paoh an tuah thluahmah ko cang. President Trump zong nih a lungtlinlonak faak taktak in a langhter ko nain State Gov. nawlngeihnak in state cheukhat ah cun chawlehthalnak rak phih tawnmi cu an hun ṭhan cang hna. Georgia state ah cun gym, samriamnak (barbers), sam tuahtonak, tattoo parlors tibantuk pawl cu an hon ṭhan cang hna. President Trump nih Georgia Gov. Brian Kemp zong na biakhiahnak cu ka lung a tling hrimhrim loh tiah a ti ko nain an hun ṭhiamṭhiam ko. Khatlei kam in Michigan Gov. retchen Whitmer zong nih Georgia Gov. Brian Kemp thil tuahmi cu alnak zeihmanh umlo in a lungtlinpi ve. Michigan state zong nih mipi dorhor deuh in an umter cang hna.\nHi bantuk in Georgia le Michigan hna ah rian ttuan a si lio ah New York state ah cun hi zawtnak ruang ah a thimi an tamning cu khuaruahhar a si rih. New York ah hi zawtnak in a thimi hi minung 16,000 bak an tling cang. Center for Systems Science and Engineering at Johns Hopkins University hna nih data an khawmhning in vawleicung ah hi zawtnak in a zawmi hi minung 2.7 million renglo bak an tling cang ti a si. Cu chung ah hi zawtnak ruang a thi cangmi hna hi minung 195,000 renglo bak an si cang tiah an chim. Ref: New York Post


Fianternak: Myanmar ah UN ralkap thlah dingin bia an khiak lo | The Chin Express\nFianternak: Myanmar ah UN ralkap thlah dingin bia an khiak lo\n“Myanmar ah UN ralkap thlah dingin bia an khiah. Myanmar ah UN ralkap an lut lai … ” tiin nai hrawng cu FB ah thawngpang tampi a leng.\nA dik lomi si. Myanmar ah UN ralkap thlah dingin bia an khiak lo. “R2P” tiin zapi nih theihmi “Responsibility to Protect” cu UN ralkap thlahnak asi i UN Security Council (UNSC) lawng nih a khiah khawhmi asi.\nUN Security Council (UNSC) nih “Myanmar ah UN ralkap thlah (R2P) dingin bia a khiak lo”.\nZeitin dah mah thawngpang diklo hi a chuah kun?\nUS ram, New York ah a ummi Global Center for R2P timi NGO pakhat nih, “Myanmar ralkap nih mipi a thah thluahmah hna caah UN Security Council nih UN ralkap thlah hnawh a herh,” tiin UN Security Council forhfialnak cathanh a chuahmi kha mi tampi nih “UN nih Myanmar ah UN ralkap thlah dingin bia a khiah” tiin an ruah palhmi asi.\nGlobal Center for R2P cu UN asi lo pinah UN ralkap thlahnak (R2P) nawl a ngeimi zong asi lo. “Mah ram ahhin UN ralkap thlah (R2P) a herh maw” tiah a ruahnak a langhtertu le thlahnak nawl a ngeimi UN Security Council a forhfialtu NGO sawhsawh asi.\nGlobal Center for R2P nih cun “China nih Uyghur muslim a thahnawn peng hna caah China ah UN ralkap thlah (R2P) a herh” ti zongin a thanh i ‘asen (red alart)’ ah a chiah ko. Nain mah thawngin China ah UN ralkap an thlah hna lai tinak asi lo.\nCu bantukin, Global Center for R2P nih “Myanmar ah UN ralkap thlah (R2P) a herh” ati i ‘asen’ ah a chiah thawngin Myanmar ah UN ralkap an thlah hna lai tinak asi lo.\nKan chim cang bantukin, “UN ralkap thlahnak (R2P) nawl a ngeitu cu UN Security Council lawng asi”.\nMah kong cu London hrambunh BBC media nih Global Center for R2P hruaitu Dr. Simon Adams interview an tuahmi zong atang ah zoh khawh asi.\nUN Security Council nih Myanmar ah UN ralkap a thlah lai maw?\nHmailei kong cu 100% kan chim kho lo. Nain a thlah lai lo ding cu 99.99% a fiang ko.\nAruang cu, UN Security Council (UNSC) ahcun ram 15 an um i ram 5; China, Russia, US, UK le France hi zungzal chungtel an si i UNSC biachahmi leetnak nawl (veto power) a ngeimi an si.\nCucaah, China le Russia nih an duh lomi cu UNSC nih zei hmanh a tuah kho lo. China le Russia nih cun anmah miaknak caah Myanmar ralkap an dirkamh ti cu zapi hngalh asi ko.\nCucaah, UNSC member ram vialte nih Myanmar ah UN ralkap thlah (R2P) dingin an lungtlin zongah China silole Russia silole an 2 ningin ‘veto power’ an hman lai i thlah lo ah a cang ko lai.\nUN ralkap thlah cu chim lo, China le Russia nih an duhlo ruangah atutiang hi UNSC nih “Myanmar ralkap nih uknak na firmi (coup) UNSC nih kan cohlang lo ti hmanh cathanh a chuah kho lo. “Mipi fahnak pek i sum” ti te lawng a chuah khawh. Phun dangin chim ahcun, Myanmar ralkap nih uknak a firmi hi UNSC nih a cohlan bantuk ah a tla. Mah kong cu mah hi hmet law ka ṭial ciami tling tein rel khawh asi.\nTheihternak: Mah hi tha chiatnak caah kan ṭialmi asi lo. The Chin Express cu kan miphun sinah rinhtlak a simi thawngpang dik thanh aa zuam pengmi kan si bantukin kan miphun nih thil dik hngal hna seh, ti kan duh caah thil dik kan ṭialmi asi.\nNa rel cang maw? CNF Chairman Pu Zing Cung: Ramdang ralkap an ra lai lo, kanmah Kawlrammi nih kan ṭuan herh\nHmasa thawngpangMalaysia um Chinmi nih i ralrin bak ding\nHnu thawngpangThawngṭha: CBCUSA nih CDM caah $520,000 (Kawlram ting thong 7 leng) a hlut cang